
Η τυφλολογία είναι μια πλήρης επιστήμη. Είναι τέτοια τουλάχιστον εδώ και δύο αιώνες. Αντίθετα από αυτό που πολλοί άνθρωποι του σχολείου νομίζουν, αυτή δεν θεωρεί ούτε προσπαθεί να γίνει επιστήμη. Γεννήθηκε, πράγματι, από εκείνο το μεγαλειώδες κίνημα της σκέψης που υπήρξε ο διαφωτισμός, όταν η ζύμωση των ιδεών και ο ζήλος των πρωτοβουλιών, τις οποίες ανέλαβαν άνθρωποι σκεπτόμενοι και γενναιόδωροι, προκάλεσαν βαθιές αλλαγές όχι μόνο στον πολιτισμό, αλλά επίσης στην νοοτροπία και στις συνήθειες. Ο όρος «τυφλολογία» προέρχεται από δύο ελληνικές λέξεις: «τυφλός» η οποία, προέρχεται με τη σειρά της από μία διάλεκτο της Μικράς Ασίας, και σημαίνει «σκοτεινός», και «λόγος» που σημαίνει «μελέτη». Ως εκ τούτου, η τυφλολογία είναι η επιστήμη που μελετά τα προβλήματα που έχουν σχέση με την εκπαίδευση και την ένταξη όσων υποφέρουν από αναπηρίες της όρασης. Κατά την γέννηση  και κατά την επιβεβαίωση της ως επιστήμης συνέβαλαν στοιχεία διαφορετικής προέλευσης, τα οποία συνέβαλλαν όλα, τόσο γόνιμα όσο ποτέ, προς την προοπτική του διαφωτισμού.

Προϋπόθεση της τυφλολογίας  είναι, σαφώς, η πεποίθηση ότι  και οι τυφλοί, ως ανθρώπινες υπάρξεις, είναι υποκείμενα δεκτικά εκπαίδευσης. Σ’ αυτή την πεποίθηση συνέβαλε, με καθοριστικό τρόπο, η νέα έννοια της λογικής, όπως επεξεργάστηκε και αναδείχτηκε  από τον μοντέρνο ορθολογισμό και ιδιαίτερα από τον Καρτέσιο. Πράγματι στην φιλοσοφία του Καρτέσιου, η λογική είναι «καθολική ουσία  ταυτόσημη σε όλα τα άτομα». Κατά συνέπεια, και οι τυφλοί, διαθέτουν λογική, και ως εκ τούτου, είναι υποκείμενα τα οποία έχουν δικαίωμα στην εκπαίδευση. Αυτή, όμως, δεν εξαντλείται στην ανάπτυξη έμφυτων ιδεών, αλλά προϋποθέτει την αναγκαιότητα της εμπειρίας. Σ΄ αυτή την κατεύθυνση, αποφασιστική ήταν η παιδαγωγική συμβολή του μεγάλου Αγγλικού εμπειρισμού* ο οποίος, επαναλαμβάνοντας με σύγχρονους όρους την αρχή του σχολαστικισμού, είχε επιβεβαιώσει, με τον Locke, ότι « nihil est in intelectu quod prius non fuerit in sensu”.* Η αγωγή των αισθήσεων, κατ’ αυτό τον τρόπο, γίνεται βασική για την εκπαίδευση και πρώτα απ’ όλα για εκείνη που ενδιαφέρει τα ανάπηρα παιδιά. Εννοείται, κατά συνέπεια, ο λόγος για τον οποίο ο Αισθητισμός* του Condillac έχει αναπτύξει μια λειτουργία τόσο ουσιαστική και καταλαμβάνει ένα χώρο τόσο ευρύ στην ιστορία της εκπαίδευσης όσων, κατά κάποιο τρόπο, δεν απολαμβάνουν την πληρότητα της ύπαρξης τους κάτω  από την αισθητηριακή άποψη. Όλοι αυτοί οι φιλοσοφικοί και παιδαγωγικοί λόγοι δεν θα ήταν αρκετοί να εξηγήσουν τον μεγάλο ζήλο, με τον οποίο οι φιλάνθρωποι του διαφωτισμού αφιερώθηκαν στα παιδιά με δυσκολία ή στους πιο εγκαταλειμμένους της κοινωνίας, αν δεν ληφθεί υπόψη η μεγάλη σημασία που προσέλαβαν, στην αλλαγή νοοτροπίας, τόσο η σκέψη του Rouseau, που εξυψώνει την συνείδηση πέρα από την επιστήμη, όσο και η επίκληση του Kant στην κοινή ανθρωπότητα, που θα πρέπει να εννοείται «πάντα ως σκοπός, και ποτέ ως μέσο», καθώς και η θρησκευτική ατμόσφαιρα, που παρουσιάζεται σε θεωρίες όπως ο Ευσεβεισμός, ή εκείνη η κοινωνική, που ενέπνευσε το έργο του Basedow. 

*Φιλοσοφική τάση που θεωρεί την εμπειρία ως πηγή όλων των γνώσεων.  

*«Δεν υπάρχει τίποτα στο νου αν προηγουμένως δεν έχει περάσει από τις αισθήσεις».

*Φιλοσοφική θεωρία σύμφωνα με την οποία οι γνώσεις μας προέρχονται από τις αισθήσεις.

Και δεν είναι τυχαίο, αλλά έχει ιδιαίτερη βαρύτητα από παιδαγωγική άποψη, ότι το σχολείο για τους τυφλούς, που ιδρύθηκε από τον Valentin Hauy το 1784, ή εκείνο για τους κωφούς, που θεμελιώθηκε από τον αβά Charles Michel L’ Epee το 1773, υλοποιήθηκαν την ίδια χρονική περίοδο κατά την οποία ο Enrico Pestalozzi, ο απόστολος της λαϊκής εκπαίδευσης, έδινε ζωή στις πρώτες εμπειρίες στοιχειώδους εκπαίδευσης.

Εν τούτοις θα έπέφτε σε μια ψευδαίσθηση όποιος σκεφτόταν ότι η τυφλολογική επιστήμη και το σχολείο για τους τυφλούς είχαν πάντά μία πεπεισμένη υποδοχή και ότι ζούσαν πάντα στιγμές ευημερίας. Οι δύο αιώνες που μας χωρίζουν από εκείνες τις πρωτοβουλίες, αντίθετα υπήρξαν αρκετά επίπονοι. Η ένταξη των τυφλών, με εξαίρεση σπάνιες στιγμές, ταλαντευόταν πάντα μεταξύ της ιδέας της προνοιακής φροντίδας και μόνο και της πεποίθησης ότι αναντικατάστατο κεντρικό σημείο είναι η εκπαίδευση τους. Πρόκειται για ασάφεια, αμφιταλαντεύσεις και αβεβαιότητες που δεν έχουν εξαφανιστεί ακόμη και σήμερα, αν και από κάθε μέρος και από παντού διακηρύσσεται η δυνατότητα εκπαίδευσης των τυφλών. «Οι νόμοι υπάρχουν, μα ποιος βάζει το χέρι του σ’ αυτούς; Μας διδάσκει ο Dante. Από την άποψη της νομοθεσίας, το ιταλικό σχολείο, και κατά συνέπεια, επίσης και οι προβληματισμοί που έχουν σχέση με την εκπαίδευση, την επανεκπαίδευση και την αποκατάσταση των τυφλών, δεν υστερεί σε σχέση με κανένα άλλο σχολείο. Όταν, όμως, από το νομοθετικό επίπεδο περάσουμε, όπως πρέπει να έχουμε το κουράγιο να κάνουμε, σ’ εκείνο της συγκεκριμένης καθημερινής ζωής στις σχολικές αίθουσες, το ζήτημα περιπλέκεται και η συζήτηση γίνεται πικρή. Σήμερα, στην Ιταλία, οι πολιτικοί, παπαγαλίζοντας την θεωρία των λεγομένων «πρωτοπόρων παιδαγωγών» και μη δίνοντας καμία σημασία σε εκείνη των τυφλολόγων, και πρώτα απ’ όλα στην εμπειρία που ξεκίνησε ο Augusto Romagnoli και συνεχίστηκε μέχρι μία εικοσαετία πριν, αγκάλιασαν την σχετική θεωρία της ένταξης των τυφλών παιδιών στο κανονικό σχολείο, χωρίς να τεθεί προληπτικά όχι μόνο το πρόβλημα που έχει σχέση με την οργάνωση και την αναδιοργάνωση του σχολείου και των υπηρεσιών στην επικράτεια, αλλά ούτε εκείνο της εξειδικευμένης διδακτικής, της οποίας, αντίθετα, συχνά αρνήθηκαν την αναγκαιότητα. Φτάσαμε να σκεπτόμαστε, δηλαδή, όπως συμβαίνει με τους νεοφώτιστους ρομαντικούς της τυφλολογίας, ότι η τυφλότητα είναι ένα γεγονός απλά φυσιολογικό, απομονωμένο, μη υποκείμενο σε ψυχολογικές επιπλοκές και, κατά συνέπεια, εκπαιδευτικές,  τέτοιο, δηλαδή, που δεν χρειάζεται ειδικές παρεμβάσεις. Ανησύχησαν  για το «που» να εκπαιδευτεί το τυφλό παιδί, χωρίς να ανησυχήσουν ούτε «να εκπαιδευτεί» και, κατά συνέπεια, του «πώς να εκπαιδευτεί». Αρνήθηκαν κάθε μορφή διδακτικής, εγκαταλείποντας εαυτούς στον αυτοσχεδιασμό, στο απρόοπτο, ή εμπιστευόμενοι την θαυματουργία μιας τεχνολογίας που προοδεύει με εντυπωσιακό τρόπο και που προσφέρει όλο και πιο άφθονα όργανα.
Η τυφλότητα, όμως, είναι μια κατάσταση, της οποίας η παρουσία δεν είναι ένα περιθωριακό ή παρεπόμενο επεισόδιο, αλλά συνεπάγεται την απαράβατη αναγκαιότητα κατάλληλων επεμβάσεων. Το να παραβλέψει κανείς την σκέψη και την εμπειρία των μεγάλων τυφλολόγων, όπως είναι ο PierreVilley και ο Augusto Romagnoli, κρίνοντας αυτούς τους αξεπέραστους δασκάλους ως απολιθωμένη έκφραση ενός όχι ήδη «ιστορικού» παρελθόντος, αλλά ενός απώτερου σχεδόν “«caput mortuum”  της δύσκολης ιστορίας των τυφλών, συνιστά το μεγάλο παιδαγωγικό σφάλμα της εποχής μας. Το να αποθέσουμε κάθε ελπίδα στην τεχνολογία είναι στοιχείο μιας νοοτροπίας που ξεχνά την πραγματικότητα της εκπαιδευτικής πράξης, η οποία είναι πάντα, και πρώτ’ απ’ όλα, «συνομιλία ψυχών», «αμοιβαία πνευματική διείσδυση». Το όργανο γίνεται ευλογία, όταν το τυφλό παιδί θα έχει πετύχει, μέσα από την εκπαίδευση, την «ομαλοποίηση των αισθήσεων», γεγονός που θα του επιτρέπει τον έλεγχο και την χρήση του. Όπως κάθε εκπαιδευτική σχέση, όμως επίσης και αυτή ενός τυφλού, και ίσως ακόμη περισσότερο από τους άλλους, θα πρέπει να πραγματωθεί με τον άνθρωπο.  «Το παιδί είναι μια ψυχή και η ψυχή έχει μια δική της φλόγα και ένα δικό της φως», έγραψε διακεκριμένα ο Giuseppe Lombardo Radice,  που υπήρξε πάντα τόσο ευαισθητοποιημένος στο θέμα της αποκατάστασης των τυφλών.

Το βιβλίο της Διδάκτωρος Paola Zaniboni φιλοδοξεί να καλύψει αυτό το σοβαρότατο κενό. Είναι ένα βιβλίο απλό, ευέλικτο, ευκολοδιάβαστο, συντεταγμένο με σαφήνεια, απαλλαγμένο από εκείνη την ορολογία και από εκείνο το λεξιλόγιο που κάνουν συχνά όχι τόσο προσιτά τα παιδαγωγικά βιβλία. Η συγγραφέας δεν αποφάσισε να γράψει ένα δοκίμιο τυφλολογίας. Με την ταπεινότητα, με την ευαισθησία αυτού, που χρόνια, εργάζεται στο δημοτικό σχολείο και έχει ζήσει για την αποκατάσταση των τυφλών παιδιών, σκέφτηκε να δώσει τις γενικές γραμμές, τις ουσιαστικές ενδείξεις μιας εξειδικευμένης διδακτικής, την οποία δεν μπορεί κανείς να αγνοήσει όταν η εκπαιδευτική πράξη απευθύνεται στο τυφλό παιδί, οπουδήποτε και με οποιονδήποτε τρόπο και απ’ οποιονδήποτε και να εκπαιδεύεται. Ο όρος «διδακτική» προέρχεται από δύο ελληνικές λέξεις: «διδάσκειν», που σημαίνει «διδάσκω», «δείχνω» και «τάξις», που σημαίνει «τρόπος να διευθετώ». Η διδακτική, κατά συνέπεια, είναι το σύνολο των τεχνασμάτων, των βοηθημάτων με τα οποία ο ικανός δάσκαλος, με αρετές που θηλάζονται με το μητρικό γάλα και που δεν τις μαθαίνει κανείς ακολουθώντας κάποιο μοντέλο  σε κάποια σχολή εξειδίκευσης, αντιμετωπίζει το δύσκολο πρόβλημα της εκπαίδευσης.

Κάθε αληθινός άνθρωπος του σχολείου απέρριπτε πάντα την πραγματικότητα μιας «κανονιστικής διδακτικής», αυστηρής, φτιαγμένης από εντολές και κανόνες. Τέτοια, στο σημερινό κόσμο, δεν είναι ούτε η κατήχηση της καθολικής  «εκκλησίας», που δεν απευθύνεται πλέον στην μνήμη, ή μόνο σ’ αυτή, αλλά προτείνει την κατανόηση των μεγάλων αληθειών του Χριστιανισμού. Το να αρνείται κανείς την διδακτική θετικιστικής έμπνευσης, όμως, δεν σημαίνει, όπως πολλοί πάντα πίστευαν, ότι μπορούμε να αμφισβητούμε την ύπαρξη κάθε διδακτικού προβλήματος και να προβάλλουμε την πολύ επικίνδυνη αρχή της «μη διδακτικής». Σημαίνει ασφαλώς την ανάδειξη μίας «κριτικής διδακτικής που να δημιουργεί προβληματισμούς», που δεν είναι φτιαγμένη με άκαμπτους κανόνες, αλλά με ενδείξεις. Προσανατολισμούς οι οποίοι προκύπτουν από την γόνιμη σύνθεση μεταξύ της παιδαγωγικής θεωρίας, της τυφλολογικής, και της πολύτιμης εμπειρίας. Το βιβλίο του οποίου κάνουμε την παρουσίαση, ανταποκρίνεται σ’ αυτά τα βασικά προαπαιτούμενα, και, κατά συνέπεια, συνίσταται ως εργαλείο, ως απαραίτητος οδηγός για κάθε δάσκαλο, επίσης και πάνω απ’ όλα κατά την στιγμή της συνδιδασκαλίας τυφλών παιδιών με βλέποντα. Κάποιος θα μπορούσε να αναρωτηθεί αν χρειάζεται να προστεθεί ένα επί πλέον  γραπτό στα τόσα πού, με διάφορους τρόπους, πραγματεύονται το εκπαιδευτικό πρόβλημα των αναπήρων της όρασης και, επί πλέον, την στιγμή κατά την οποία αρχίζουν τα πολυδύναμα σεμινάρια Όσον αφορά το πρώτο ερώτημα, πιστεύουμε ότι μπορούμε να απαντήσουμε καταφατικά. Η τυφλολογική φιλολογία είναι σήμερα αναμφιβόλως ογκώδης και βεβαρημένη. Η τυφλολογική διδακτική, όμως, είναι ένας τομέας ελλιπής και έχει ανάγκη από δημιουργίες που να είναι αληθινά πρωτότυπες, γόνιμες και εποικοδομητικές. 

Όλη η τυφλολογική φιλολογία σήμερα υποφέρει από ένα καταστρεπτικό δεινό: κοντά στα μεγάλα και σημαντικά έργα αναμφίβολης επιστημονικής αξίας, αυτή πράγματι, τρίζει κάτω από το ανώφελο βάρος ενός κυκεώνα ρητορικών λίβελων, κενών, όπου έχουμε διήγηση αυτής ή εκείνης της πειραματικής έρευνας, πραγματοποιημένης από τους πιο διάφορους εκπαιδευτικούς, στα πιο απόκρημνα χωριά. Το βιβλίο της διδάκτωρος Paola Zaniboni τοποθετείται πέρα από τα όρια της μίας ή της άλλης εκδοχής. Λαμβάνει υπ’ όψη τα μεγάλα επιστημονικά έργα, αλλά δεν φαντάζεται ότι αποτελεί μέρος αυτών. Δεν ενδίδει στην ημερολογιακή ή στην υποβλητική διήγηση,
σχεδόν ακαλαίσθητα διαπερασμένη με συναισθηματισμό, αλλά τροφοδοτείται από την εμπειρία και είναι συνυφασμένη με ανθρωπιά. Δεν είναι, κατά συνέπεια, ένα έργο που μπορεί να καταταγεί σ’ αυτά που χρησιμοποιούν την «πειραματική μεθοδολογία». Δεν μας μιλάει, πράγματι, για ένα «πείραμα», ως γεγονός προς απόδειξη, παρατήρηση και παραδοχή, στα πλαίσια μίας υποτιθέμενης παιδαγωγικής αξίας. Η «εμπειρία», από την οποία παίρνει πληροφορίες, είναι μία εκ νέου κριτική επεξεργασία, μία αποστασιοποιημένη παρατήρηση, μία αξιόλογη μελέτη όλων αυτών που η ζωή κοντά στους τυφλούς έχει μπορέσει να φανερώσει. Και αυτή η «εμπειρία» δεν παρουσιάζεται απομονωμένη,  αλλά αναφέρεται στις συντεταγμένες της σύγχρονης παιδαγωγικής, επειδή η τυφλολογία αποτελεί ένα κεφάλαιο της παιδαγωγικής και δεν είναι μία επιστήμη ξεκομμένη από τις άλλες μορφές της γνώσης.
Όσον αφορά τα πολυδύναμα τμήματα εκπαίδευσης εμείς πιστεύουμε ότι ο κάθε ένας που καλείται να τα διευθύνει ή να διδάξει σ’ αυτά, θα πρέπει πάντα να διακρίνει με σταθερότητα, κάτω από το πρίσμα της διδακτικής, την διαφορετικότητα μεταξύ των αναπήρων με φυσική, αισθητηριακή και ψυχική αναπηρία, αν δεν θέλει η τόσο εκθειασμένη «πολυδυναμικότητα» να μεταφέρει νερό στον ήδη πλούσιο μύλο της γενικότητας και της αοριστολογίας. Εμείς ευελπιστούμε ότι αυτό το βιβλίο θα τύχει, από τους ανθρώπους και τους λειτουργούς του σχολείου, την υποδοχή  που αξίζει. Η επιτυχία του θα ήταν πρώτα απ’ όλα δίκαιη αιτία ικανοποίησης για την συγγραφέα.

Κατά δεύτερο λόγο, θα χρησίμευε ως οδηγός σε όσους θα έχουν την τύχη να αναλάβουν, στο σχολείο ή στην μετά το σχολείο ζωή, το καθήκον να ασχοληθούν, ίσως χωρίς κάποια προετοιμασία, με την εκπαίδευση ενός τυφλού παιδιού. Κατά τρίτο λόγο, θα είχε μεγάλη χρησιμότητα για τους τελικούς αποδέκτες του κόπου που η συγγραφέας  πραγματοποίησε: θα ήταν ιδιαίτερα πολύτιμη, πράγματι, για τους πιο μικρούς μαθητές, για τους οποίους η εγγύηση για μία ολοκληρωμένη εκπαίδευση είναι σήμερα όσο ποτέ άλλοτε επισφαλής. 

                                                                         SILVESTRO BANCHETTI
                                   Πανεπιστήμιο της Μπολώνια: Τμήμα της Φιλοσοφίας.

                                                                     Μπολώνια, 27 οκτωμβρίου 1986.  

ΠΡΟΛΟΓΟΣ

Αυτή η μελέτη απευθύνεται σ’ εκείνους που προετοιμάζονται να εξασκήσουν το επάγγελμα του δασκάλου, σε γονείς τυφλών παιδιών και σε όλους εκείνους που θεωρούν την ολοκληρωμένη ανάπτυξη του ανθρώπου, είτε αυτός είναι ανάπηρος ή όχι, ως μία βασική πτυχή για την πραγματική ανάπτυξη της κοινωνίας.

Αυτή επί πλέον δεν φιλοδοξεί να είναι μία πραγματεία παιδαγωγικής, αλλά μία απλή συλλογή προτάσεων και εμπειριών που μπορούν να φανούν χρήσιμες σ’ εκείνον που πρέπει να αντιμετωπίσει αυτό το πρόβλημα, χωρίς να έχει την αξίωση να συγκριθεί με κείμενα μεγαλύτερου κύρους. Εδώ απλά διατυπώνονται οι μεθοδολογίες και τα εργαλεία που θεωρούνται πιο έγκυρα μετά από μία εμπειρία δέκα ετών εργασίας με τους τυφλούς μαθητές

Συχνά μιλώντας για παιδική αναπηρία προξενείτε στον συνομιλητή ένα κύμα ειλικρινούς συγκίνησης και ευσπλαχνίας. Αυτό συμβαίνει, σε μεγαλύτερο βαθμό, όταν πρόκειται για την αναπηρία της όρασης, ωσάν αυτό να ήταν το πιο βαρύ και  δραματικό  απ’ όλα Ευτυχώς δεν είναι έτσι. Η αναπηρία της όρασης προξενεί αναγκαστικά δυσκολίες που  ωστόσο μπορούν να ξεπεραστούν με μία υπεύθυνη  προσεχτική και σταθερή εκπαίδευση.

Η αναπηρία της όρασης, είτε αυτή είναι μερική ή ολική, είναι μία αναπηρία αισθητηριακή που δεν προσβάλει της νοητικές λειτουργίες. Γι’ αυτό επιτρέπει στο παιδί, αν εκπαιδευτεί σωστά, να πραγματωθεί ικανοποιητικά ως ενήλικας, εξασκώντας μία επαγγελματική δραστηριότητα, και δημιουργώντας μία οικογένεια, αν το επιθυμεί. Διατυπώνουμε αυτές τις σκέψεις για να υπογραμμίσουμε πόσο μεγάλη ευθύνη αναλαμβάνουν εκείνοι οι οποίοι, για διαφόρους λόγους, δεν προσφέρουν στο τυφλό παιδί εκείνα τα μεθοδολογικά και τεχνικά βοηθήματα που θα του επέτρεπαν την ολική ανάκτηση, καταστρέφοντας, μερικές φορές οριστικά, την  δυνατότητα μίας πραγματικής συμμετοχής στην ζωή και στην κοινωνία.

Κατά την στιγμή της εισόδου  του τυφλού παιδιού στο δημοτικό σχολείο λείπει συχνά η γνώση, εκ μέρους των εκπαιδευτικών, των τεχνικών και των απαραίτητων εργαλείων για να διευκολυνθεί η αρμονική ψυχική-φυσική ανάπτυξη.
Θα προσπαθήσω, κατά συνέπεια, να αποδείξω πως μερικές μεθοδολογίες, οι οποίες χρησιμοποιούνται κανονικά για την υπόλοιπη τάξη, είναι έγκυρες επίσης και για τον τυφλό μαθητή μολονότι, μερικές φορές, θα πρέπει να διαφοροποιηθούν τα εργαλεία. Αλλά σχετικά με αυτό το θέμα θα ήθελα να κάνω μία διευκρίνιση.

Ο πρωταρχικός σκοπός που πρέπει να προταθεί προς επίτευξη, μέσα από την εκπαιδευτική διαδικασία είναι, κατά την άποψη μου, να δώσουμε την δυνατότητα στο τυφλό παιδί να αποκτήσει, σε όλα τα επίπεδα, εκείνες τις γνώσεις που θα του επιτρέψουν όταν πλέον θα ενηλικιωθεί, να ενταχθεί θετικά και ενεργά στην κοινωνία. Η αληθινή περιθωριοποίηση δεν είναι, κατά συνέπεια, η χρησιμοποίηση διαφορετικών τεχνικών και μέσων, αλλά το να εξαρτάται, για όλη τη ζωή, από την διαθεσιμότητα και από την καλή καρδιά των άλλων ανθρώπων. Γι’ αυτό θεωρώ εξαιρετικά σημαντικό να μην φοβόμαστε να διαφοροποιήσουμε τα μέσα με σκοπό να επιτύχουμε τους ίδιους αντικειμενικούς σκοπούς που βάζουμε και για τα παιδιά που βλέπουν.

Ένα άλλο θέμα που συζητιέται συχνά, με αντίθετες απόψεις, είναι κατά πόσο είναι σκόπιμο ή όχι να γίνονται εξατομικευμένες παρεμβάσεις εκτός της ομάδας-τάξης. Είναι φανερό ότι ως προς αυτό δεν μπορεί να δοθεί ένας συγκεκριμένος κανόνας. Η ένταξη στην ομάδα-τάξη είναι θετική και βασική, αλλά δεν μπορεί να αποκλείσει εξατομικευμένη επέμβαση εκτός της τάξης όπου κρίνεται απαραίτητο για την επίτευξη στόχων που έχουν τεθεί.

 Είναι σαφές ότι όσα έχουμε πει αναφέρονται στα τυφλά ή μερικώς βλέποντα παιδιά που δεν παρουσιάζουν άλλες αναπηρίες. Πράγματι, απέναντι σ’ ένα πολύ-ανάπηρο  παιδί, τα προβλήματα προς επίλυση είναι διαφορετικά και κάθε περίπτωση αντιμετωπίζεται ξεχωριστά. Τέλος χρειάζεται να κάνουμε μία διάκριση μεταξύ εντελώς τυφλών και μερικώς βλεπόντων. Πράγματι αυτοί οι τελευταίοι παρουσιάζουν διάφορες τυπολογίες με βάση την ποσότητα και την ποιότητα του υπόλοιπου της όρασης, όπως επίσης με την πραγματική δυνατότητα χρησιμοποίησης αυτού του υπολοίπου, αυτή η δυνατότητα συνδέεται επίσης με την φυσική αιτία που προκάλεσε την αναπηρία. 

Κατά την άποψη μου, όταν το υπόλοιπο της όρασης δεν είναι τέτοιο που να επιτρέπει την ανάγνωση και την γραφή βλεπόντων με αποδεκτούς χαρακτήρες και χωρίς  να εκθέτει σε κίνδυνο την αποτελεσματικότητα της καλό είναι να χρησιμοποιηθεί η μέθοδος “Braille” η οποία δεν προκαλεί διάκριση αν παρουσιαστεί με τον σωστό τρόπο. Αντίθετα, είναι σκόπιμο να αξιοποιηθεί το υπόλοιπο της όρασης για άλλες δραστηριότητες.

Συχνά σ’ αυτές τις περιπτώσεις βρισκόμαστε μπροστά στην αντίδραση της οικογένειας. Αλλά εγώ πιστεύω ότι αυτή μπορεί να ξεπεραστεί σε μεγάλο βαθμό αν εκτεθούν με εκτενή τρόπο οι λόγοι που οδηγούν σ’ αυτή την επιλογή.

Καλό είναι να επισημάνουμε μία τελευταία έννοια σ’ αυτό τον πρόλογο: η πιο αρνητική στάση που μπορεί να υιοθετήσει ένας ενήλικας απέναντι σ’ ένα τυφλό είναι εκείνη του οίκτου και ως εκ τούτου να του επιτρέπεται  να κάνει ότι θέλει. Αυτό θέτει τις προϋποθέσει να κάνουμε το άτομο σε δυσκολία ένα φτωχό δυστυχισμένο.     

           ΜΕΡΟΣ ΠΡΩΤΟ

ΚΕΦΑΛΑΙΟ Ι

Η ΑΠΡΟΒΛΕΠΤΗ ΕΠΑΦΗ ΜΕ ΤΗΝ ΑΝΑΠΗΡΙΑ 

Όταν σε μία οικογένεια γεννιέται ένα παιδί που έχει μερική ή ολική αναπηρία της όρασης συνήθως η πρώτη αντίδραση είναι η απελπισία.

Αυτό για διάφορους λόγους. Πρώτα απ’ όλα γιατί αντικειμενικά βρίσκεται κανείς μπροστά σε μία κακοτυχία. Κατά δεύτερο λόγο γιατί η αναπηρία της όρασης εμφανίζεται ως μία από τις πιο δραματικές. Κατά τρίτο λόγο γιατί, φυσιολογικά, οι άνθρωποι δεν είναι γνώστες και δεν ξέρουν κυριολεκτικά από πού να αρχίσουν. Κατά συνέπεια μπορούν να προκύψουν δύο διαφορετικές στάσεις συμπεριφοράς που φαίνονται αντίθετοι, αλλά που έχουν, βασικά, την ίδια αιτιολογία: την απόρριψη της αναπηρίας

Η πρώτη είναι η υπερπροστασία. Το παιδί προστατεύεται απ’ όλα αγαπιέται κατά αποκλειστικό τρόπο, γίνεται το κέντρο κάθε σκέψης, ενέργειας και επιλογής, ιδιαίτερα από την μητέρα, καθιστώντας δύσκολη και καταστρέφοντας, μερικές φορές, την οικογενειακή ζωή και ιδίως την σχέση μεταξύ των συζύγων. 

Η δεύτερη είναι η πραγματική φυγή από το πρόβλημα σε μία άρνηση που συχνά περιλαμβάνει το ίδιο το φυσικό πρόσωπο του παιδιού. Αυτές οι στάσεις που αναλαμβάνει ιδίως η μητέρα,  καταγγέλλουν,  κατά τρόπο ξεκάθαρο, δύο δεδομένα όντως άκρως σημαντικά: από το ένα μέρος ένα ισχυρό αίσθημα ενοχής και από το άλλο την ανικανότητα, λόγω έλλειψης γνώσης του προβλήματος, πραγματοποίησης εκπαιδευτικών επιλογών.

Γι’ αυτούς τους λόγους θα ήταν βασικό για κάθε οικογένεια, υποχρεωμένη να αντιμετωπίσει σε πρώτο πρόσωπο αυτό το πρόβλημα, να έχει άμεσα την υποστήριξη από κατάλληλο προσωπικό που να είναι σε θέση να την ανακουφίσει ψυχολογικά από το πρόβλημα, προτείνοντας έγκυρα εκπαιδευτικά υποδείγματα παρέχοντας έτσι εκείνη την γαλήνη που θα επιτρέψει στους γονείς να αντιμετωπίσουν την κατάσταση και σταδιακά να την αποδεχτούν για να αναλάβουν τον πρωταρχικό εκπαιδευτικό ρόλο που τους αρμόζει.

Αυτός νομίζω ότι είναι ο μόνος τρόπος να δώσουμε τον χρόνο στην οικογένεια να αναδιοργανωθεί συναισθηματικά και να ανακτήσει στην συνέχεια το ρόλο της έναντι στο παιδί.

Το έργο που θα πρέπει να πραγματοποιήσει σ’ αυτή την φάση το ειδικευμένο προσωπικό είναι άκρως λεπτό και στην τεχνική ικανότητα χρειάζεται να προσθέσουμε μία μεγάλη δόση ανθρωπιάς  ενωμένη με βαθύ σεβασμό προς αυτόν που έχει χτυπηθεί από ένα πρόβλημα τόσο οδυνηρό και απροσδόκητο. 

Όποιος σκοπεύει να αναλάβει αυτό το έργο θα πρέπει να αποδείξει ότι έχει όλες αυτές τις μεθοδολογικές και τεχνικές γνώσεις και εκείνα τα ανθρώπινα χαρίσματα που είναι απαραίτητα σε αυτού του είδους τις σχέσεις.

ΚΕΦΑΛΑΙΟ ΙΙ

ΓΕΝΕΣΗ ΚΑΙ ΔΟΜΗ ΤΩΝ ΑΠΤΙΚΩΝ ΜΟΡΦΩΝ. ΕΞΕΤΑΣΗ ΤΩΝ ΑΡΧΩΝ 

ΤΗΣ ΑΠΤΟ-ΜΟΡΦΙΚΗΣ. ΟΡΓΑΝΩΣΗ ΤΗΣ ΕΝΝΟΙΑΣ ΤΟΥ ΧΩΡΟΥ ΣΤΟΝ 

ΤΥΦΛΟ.

Η αντιληπτική δραστηριότητα κυβερνιέται από νόμους που είναι ιδιαίτεροι για κάθε όργανο αίσθησης.

Το άτομο, κατά την εξερεύνηση της γύρω πραγματικότητας, συγχωνεύει  δεδομένα αντίληψης που προέρχονται από την οπτική λειτουργία με εκείνα που προέρχονται από την απτική λειτουργία, επειδή αμφότερα είναι απαραίτητα για μία αντίληψη, που να είναι όσο το δυνατόν περισσότερο πλήρης και ακριβής, του μακρινού και κοντινού κόσμου. Πολλοί είναι οι μελετητές που αντιμετώπισαν το πρόβλημα της σχέσης μεταξύ των διαφόρων χώρων αντίληψης και των νόμων τους, μερικοί είναι υπέρ της άποψης ότι η οπτική, δυνάμει του χαρακτήρα της ολότητας και της ευρύτητας του χώρου αντίληψης, είναι ανώτερη της απτικής που παρουσιάζει ακριβώς τα αντίθετα χαρακτηριστικά, δηλαδή την αποσπασματικότητα και την στενότητα του ορίζοντα. Γι’ αυτό παραδεχόμενοι την ανωτερότητα της οπτικής πάνω στην απτική, είναι εύκολο να βεβαιώσουμε ότι οι νόμοι της μίας κυβερνούν επίσης και τον κόσμο της άλλης. Κατ’ αυτό τον τρόπο καταλήγουμε  στην άποψη ότι η απτική δεν έχει μία δική της αυτονομία σε σχέση με την αίσθηση της όρασης. Μια από τις αιτίες που οδηγεί σ’ αυτήν την άποψη, είναι η χρησιμοποίηση κοινών λεκτικών μοντέλων, σε περισσότερα πεδία αντίληψης, αυτό θα επιβεβαίωνε μία ορισμένη αλληλεξάρτηση μεταξύ τους.

Αυτό το θέμα το διαπραγματεύτηκε επίσης και ο Revesz και, κατά την άποψη του, ο απτικός κόσμος είναι απολύτως ανεξάρτητος από τους άλλους, όπως επίσης οι άλλοι μεταξύ τους, τόσο όσον αφορά τους νόμους όσο αφορά επίσης και τις αρχές που τους κυβερνούν. Αυτό δεν αποκλείει ότι σε δύο ή περισσότερες αισθητηριακές λειτουργίες, είναι δυνατόν να έχουμε μερικούς παρόμοιους νόμους, αλλά αυτό δεν είναι αρκετό να δεχτούμε την συμπληρωματικότητα.

Οποιοσδήποτε τύπος αισθητηριακής αντίληψης έχει σχέση με τον περιβάλλοντα χώρο. Η αντίληψη του οπτικού χώρου είναι εντελώς διαφορετική από εκείνη του απτικού χώρου.

Ο οπτικός χώρος είναι, για το ακίνητο άτομο σ’ ένα σημείο, γεμάτο εικόνες, στην ίδια κατάσταση, ο καθαρά απτικός χώρος είναι κενός. Πράγματι, σε θέση απόλυτης ακινησίας, η οποία παρατείνεται ενδεχομένως στο χρόνο, ο χώρος γίνεται σχεδόν ανεπαίσθητος. 

Σ’ αυτή την κατάσταση, δεν υπάρχει σχεδόν η αίσθηση του εαυτού και των εκτός του εαυτού. Οσάκις το σώμα τίθεται σε κίνηση, αυτό έχει την αντίληψη μίας έκτασης του χώρου που δεν είναι ακόμα διαρθρωμένη, αλλά που αρχίζει να διαφοροποιείται από το ίδιο το σώμα, το οποίο το υποκείμενο συνειδητοποιεί, μέσα από την αντίληψη ενός χώρου που είναι εκτός του εαυτού. Προσδιορίζεται, κατ’ αυτό τον τρόπο, η αντίληψη του σωματικού εγώ.

Αλλά μόνο όταν το υποκείμενο παίρνει στο χέρι ένα αντικείμενο, αντιλαμβάνεται τον εαυτό του πως είναι σε αντίθεση με αυτό. Ο χώρος γύρω σ’ αυτό και στο αντικείμενο μπορεί να διακριθεί σε χώρο κοντινό και μακρινό, αλλά ενώ η αντίληψη του κοντινού χώρου είναι δυνατή σε όλους, βλέποντες και μη, εκείνη του μακρινού χώρου εκδηλώνεται πρωταρχικά στους βλέποντες και σ’ αυτούς που τυφλώθηκαν σε μεγάλη ηλικία , αυτοί μέσα από την εσωτερική οπτική διεργασία, αναπληρώνουν την έλλειψη του άμεσου οπτικού δεδομένου αντίληψης. Κατ’ αυτό τον τρόπο, όμως, δεν έχουμε αντίληψη του απτικού χώρου, αλλά την μετάθεση του οπτικού χώρου σε εκείνο του απτικού. Αυτό που παρουσιάζεται στο οπτικό αισθητηριακό όργανο και σε εκείνο της αφής είναι το ίδιο σύνολο των αντικειμένων, που όμως γίνονται αντιληπτά  μέσα από μία διαδικασία εντελώς αντίθετη, αφού, ενώ η οπτική αντίληψη είναι άμεση, ολική και μόνο στη συνέχεια, ενδεχομένως, για μια πιο εμπεριστατωμένη εξέταση κάποιας λεπτομέρειας, μπορεί να σταθεί αναλυτικά σε ξεχωριστά μέρη που αποτελούν την δομή, η απτική αντίληψη αναπτύσσεται ξεκινώντας από την ανάλυση των επιμέρους δομών για να καταλήξει στη συνέχεια, μέσα από μία δραστηριότητα σύνθεσης, στην ενοποιημένη δομή του αντικειμένου.

Στην απτική αντίληψη, κατά συνέπεια, έχουμε μία συνειδητή επεξεργασία των απλών στοιχείων που γίνονται αντιληπτά, αθροίζοντας τα μεταξύ τους για να μας προκύψει ένα δομημένο σύνολο.

Κατά την οπτική αντίληψη, αντίθετα, έχουμε μία άμεση οντότητα της φόρμας, χωρίς την ανάγκη της συνειδητής δόμησης. Γι’ αυτό, η αίσθηση της όρασης στρέφετε πρωταρχικά στην αντίληψη των μορφών, ενώ εκείνη της αφής στην αναγνώριση της δομής των αντικειμένων.

Η απτική αντίληψη και η ταυτοποίηση των μορφών υπόκεινται σε ορισμένες αρχές. Ερχόμενοι σε επαφή με ένα αντικείμενο, εν απουσία της όρασης, το χέρι δεν θα περιοριστεί να το αγγίξει, αλλά θα προσπαθήσει να μάθει την μεγαλύτερη δυνατή ποσότητα δεδομένων για την γνώση του ιδίου. Αυτό θα το πραγματοποιήσει, σύμφωνα με τον Revesz, η «στερεό-πλαστική» αρχή που συνίσταται ακριβώς στην κίνηση που κάνουμε για να πιάσουμε και να κλείσουμε στο χέρι που εξετάζει, το ίδιο το αντικείμενο. Κατ’ αυτό τον τρόπο το υποκείμενο μαθαίνει μία σειρά από δεδομένα που αφορούν την υλικότητα του αντικειμένου, όπως ο όγκος, η σκληρότητα και η πλαστική εντύπωση της αντίστασης, αφήνοντας, προς στιγμή, το πρόβλημα της φόρμας.

Η πρωταρχική μελέτη της πλαστικής άποψης του αντικειμένου είναι θεμελιώδους σημασίας στο χώρο της απτικής, αλλά είναι πολύ λιγότερο σ’ εκείνο της όρασης, όπου σπάνια μόνο, και για ιδιαίτερες περιπτώσεις, προστρέχει κανείς σ’ αυτό το μέσο εξερεύνησης. Αλλά για να έχουμε μία ακριβή ιδέα της φόρμας ενός οποιουδήποτε αντικειμένου δια μέσου της απτικής λειτουργίας, είναι απαραίτητο να το εξετάσουμε μέσα από μια σειρά διαδοχικών απτικών ενεργειών, που να κατευθύνονται στα ιδιαίτερα μέρη.

Αυτή η δραστηριότητα δεν αναπτύσσεται απ’ όλο το χέρι, αλλά μόνο από ένα μικρό μέρος αυτού, που αποτελείται από δύο δάχτυλα: τον αντίχειρα και τον δείχτη. Αυτά είναι ιδιαίτερα ευαισθητοποιημένα στην αντίληψη και την ανάλυση της φόρμας. Ο συντονισμός των στοιχείων και η συνάφεια των μορφών είναι ο καρπός μίας συνεχούς απτικής ενέργειας απαραίτητα συνδεδεμένης με την αρχή της προοδευτικότητας. Επίσης και κατά την διαδικασία της αναπαραγωγής μπορούμε να παρατηρήσουμε πως συχνά οι τυφλοί ακολουθούν  μία διαδικασία σε διαδοχικές φάσεις.

Στενά συνδεδεμένη με την αρχή της διαδοχικής αντίληψης, καθ’ όσον συνεργός στο έργο της απτικής αναγνώρισης, είναι η κινηματική αρχή. Είναι δυνατόν κάποια φορά να έχουμε, διαδοχικές αντιλήψεις, χωρίς την κίνηση του απτικού οργάνου, καθ’ ότι είναι το αντικείμενο που κινείται ενώ το χέρι μένει ακίνητο, γενικά, όμως, η κίνηση είναι βασική προϋπόθεση ώστε, από την διαδοχική σειρά των απτικών ενεργειών,  να προκύψει η ιδέα της φόρμας.

Η κινητική-αισθητική δραστηριότητα είναι άκρως σημαντική για έναν τυφλό, καθ’ όσον, μέσα απ’ αυτή, μπορεί να αναγνωρίσει τα αντικείμενα, να αντιληφθεί τις φόρμες και να προσανατολιστεί επίσης στον χώρο που τον περιβάλλει. Αφού ένα άτομο εξετάσει απτικά ένα αντικείμενο, παρατηρώντας στην συνέχεια, πρώτα απ’ όλα, την δομική πλευρά των διαφόρων μερών, είναι απαραίτητο να βρει τις σχέσεις μεταξύ των διαφόρων εσωτερικών δομών και μεταξύ αυτών και του όλου.

Στην οπτική σφαίρα, η αντίληψη των σχέσεων των χώρων είναι άμεση. Σ’ εκείνη της αφής αυτό δεν συμβαίνει, γιατί απουσιάζει η δυνατότητα μίας ενιαίας αντίληψης της φόρμας. Γι’ αυτό, για να μπορέσει κάποιος να σχηματίσει μία ιδέα των αναλογιών που υπάρχουν σ’ ένα αντικείμενο, μεταξύ των ενδιάμεσων δομών, είναι απαραίτητο να χρησιμοποιήσει ένα σύστημα παραβολής: μετρικής εκτίμησης.  

Αυτό είναι δυνατόν χάρις στις στατικές και δυναμικές λειτουργίες του χεριού που έχει έτσι την δυνατότητα να συγκρίνει όχι μόνο ποσότητες του χώρου, πράγμα που είναι δυνατόν επίσης και από την οπτική λειτουργία, αλλά επίσης και μεγέθη.

Η μέτρηση των μεγεθών πραγματοποιείται μέσα από την απτική και κινητική-αισθητηριακή δραστηριότητα. Αυτό είναι πολύ σημαντικό, καθ’ όσον το τυφλό άτομο δεν περιορίζεται στην απτική μέτρηση του: πιο μεγάλο ή πιο μικρό, αλλά την χρησιμοποιεί για να αξιολογήσει την συμμετρία, την αναλογία και, ενίοτε, για την ταυτοποίηση της φόρμας.

Κάτι παρόμοιο με την μετρική εκτίμηση του απτικού πεδίου πραγματοποιείται, αν και σε πολύ ιδιαίτερες περιπτώσεις, επίσης και στο οπτικό πεδίο. Σ’ αυτές τις περιπτώσεις είναι το όργανο της όρασης που, μέσα από μία κινητική-αισθητηριακή δραστηριότητα, προσπαθεί να κάνει συγκρίσεις ή να πραγματοποιήσει μετρήσεις μεγεθών μεταξύ των παρατηρουμένων αντικειμένων.

Δεν έχουμε πάντα μία συνειδητή και εκούσια συμβολή του υποκειμένου κατά την επαφή του με το αντικείμενο. Σ’ αυτή την περίπτωση το υποκείμενο παίρνει μία δεκτική στάση και οι εντυπώσεις που δημιουργούνται σ’ αυτό κατ’ αυτό τον τρόπο είναι ελεύθερα καθορισμένες από το ίδιο το αντικείμενο.

Η εκούσια στάση, αντίθετα ξεκινά από μία ενεργητική συμμετοχή του νου και της θέλησης που δρουν για να αντικαταστήσουν την άμεση εντύπωση με μία βαθιά και σαφή δομημένη γνώση των αντικειμένων τα οποία παρατηρούνται απτικά ή οπτικά.

Αυτές οι δύο στάσεις, συνειδητή και εκούσια, παρουσιάζονται τόσο στην σφαίρα της όρασης όσο και σ’ αυτή της αφής. Αλλά ενώ στην πρώτη οι διαφορές στα αποτελέσματα  είναι περίπου ανύπαρκτες, στην δεύτερη, μέσα από την συνειδητή στάση, έχουμε την ανάπτυξη καθαρών απτικών μορφών, μέσα από την εκούσια στάση τείνουμε στην διαφοροποιημένη και δομημένη αναγνώριση του αντικειμένου. 

Η ανάπτυξη των καθαρών απτικών εντυπώσεων κατά την συνειδητή στάση οφείλεται στο γεγονός ότι η αντίληψη της φόρμας δεν καθορίζεται από άλλες γνωστικές συνισταμένες, τις οποίες για να τις έχουμε, είναι απαραίτητη η άμεση επέμβαση της θέλησης. Αυτό θα οδηγούσε, κατά συνέπεια, σε μία επιμελημένη ανάλυση της δομής, παραβλέποντας την αντίληψη της φόρμας.

Η καθαρή απτική φόρμα, αν συγκριθεί με την οπτική αντίληψη, μπορεί να είναι ολική ή αποσπασματική, σχηματική ή χωρίς δομή. Παραμένοντας στο χώρο της απτικής αντίληψης της φόρμας, τέτοιος τύπος είναι αυτή που έχει την περισσότερη σχέση με το ίδιο το περιβάλλον από το οποίο προέρχεται.

Στην εκούσια στάση, αντίθετα, είναι η ανάλυση της δομής αυτή που αναλαμβάνει ένα ρόλο σε πρώτο επίπεδο, δίδοντας έτσι μικρότερη σημασία στην αντίληψη της φόρμας. Γι’ αυτό, η συνειδητή παθητική στάση έχει μεγάλη σπουδαιότητα στην απτική εξερεύνηση. Η εκούσια στάση αναδεικνύει μία πολύ διαφορετική άποψη της γνώσης από την προηγούμενη, τείνοντας  να δώσει μία εικόνα που να είναι δομικά ακριβής του αντικειμένου που εξετάζεται.

Αυτό πραγματοποιείται μέσα από μία σειρά ξεχωριστών απτικών διαδικασιών, ικανών να σχηματίσουν μία εικόνα που να ανταποκρίνεται στην πραγματική όψη των ξεχωριστών μερών που παρατηρούνται. Σε μία διαδοχική δραστηριότητα, θα συντονιστούν, μέσα από μία πράξη σύνθεσης, τα διάφορα αποτελέσματα αυτών των επιμέρους αναλύσεων, αποκτώντας έτσι την ιδέα της ολικής φόρμας του αντικειμένου.

Μια τέτοια συνθετική επεξεργασία είναι, γι’ αυτό το λόγο, πολύ σημαντική για τον τυφλό, γιατί όχι μόνο του επιτρέπει την ακριβή γνώση των ξεχωριστών αντικειμένων με τα οποία έρχεται σε επαφή, αλλά του επιτρέπει επίσης, διευρύνοντας το πεδίο δράσης από το ξεχωριστό αντικείμενο στον περιβάλλοντα χώρο, να απόκτηση μια δομημένη και βαθιά γνώση αυτού του ιδίου.

Στην οπτική αντίληψη, αντικείμενα με τον ίδιο τύπο φόρμας, αλλά με διαφορές στις αναλογίες και στα μεγέθη, γίνονται αντιληπτά ως διαφορετικά. Στην απτική αντίληψη, παρατηρείται μια γενική τάση προς την απλούστευση και την σχηματοποίηση της παρουσιαζόμενης φόρμας. Αυτό δεν εμποδίζει την δυνατότητα ολοκλήρωσης  αυτής με λεπτομέρειες που είναι ικανές να διευκολύνουν την αναγνώριση. Αυτές δεν γίνονται απαραίτητα μέρος που ολοκληρώνουν την σχηματική εικόνα: πολλές φορές παραμένουν ξεχωριστά απτικά στοιχεία από το υπόλοιπο της εικόνας, ως μια επί μέρους οντότητα. 

Γι’ αυτό είναι σημαντικό, κατά τον  Revesz, που έχει διατυπώσει αυτή την θεωρία σχετικά με την απλοποίηση και την σχηματοποίηση των απτικών εικόνων στους τυφλούς, να λαμβάνει κανείς υπ’ όψη του αυτή την διαδικασία όταν προσφέρει  σ’ ένα τυφλό ένα  αντικείμενο προς εξέταση. Θα πρέπει, γι’ αυτό, πάντα κατά την άποψη του, να αρχίζει από μία ανάλυση της δομής με την οποία, πρώτα απ’ όλα, αποσαφηνίζει τις απλές γεωμετρικές φόρμες που συνθέτουν το αντικείμενο.

Αυτό οδηγεί στο σχηματισμό των εικόνων απλού τύπου, οι οποίες χρησιμεύουν στον τυφλό ως σημείο αναφοράς όταν  παρατηρεί διάφορα αντικείμενα. 
Ήδη προηγουμένως έγινε λόγος για την δομική ανάλυση του αντικειμένου ως κατάλληλη διαδικασία για να πραγματοποιηθεί η ταυτοποίηση αυτού. Αυτή παρουσιάζει όμως, μία άλλη πτυχή άλλο τόσο σημαντική επειδή διευκολύνει την απτική αντίληψη της φόρμας. Με μία τέτοια διαδικασία, πράγματι, παρατηρούνται, κατ’ αρχάς, οι ενδιάμεσες δομές που συνθέτουν το αντικείμενο, τα ιδιαίτερα χαρακτηριστικά των επιμέρους στοιχείων, οι υπάρχουσες σχέσεις μεταξύ των διαφόρων μερών, μέχρι ποιο βαθμό το αντικείμενο ή ένα μέρος του διαφοροποιείται δομικά.

Εν γένει, αυτής της βαθύτερης γνώσης, ήδη έχει προηγηθεί μία ολική απτική παρατήρηση, η οποία αποσκοπεί στην αναγνώριση του αντικειμένου δια μέσου της παραπομπής στην εικόνα τύπος.

Στενά συνυφασμένη με την ανάλυση της δομής, αλλά εξίσου διαφοροποιημένη κατά την διαδικασία της, είναι η εποικοδομητική σύνθεση. Αυτή είναι άκρως σημαντική όταν δεν είναι δυνατόν να κατασκευαστεί  η ενιαία φόρμα του αντικειμένου δια μέσου των απτικών αντιλήψεων και μόνο.

Η εποικοδομητική διαδικασία αρχίζει παράλληλα με την ανάλυση της δομής. Η σειρά των δεδομένων που γίνονται αντιληπτά κατ’ αυτό τον τρόπο οργανώνονται και θα πρέπει να δώσουν, ως τελικό προϊόν, την γνώση του ολικού προφίλ του αντικειμένου και την λεπτομερή και ακριβή γνώση της δομής του, τόσο όσον αφορά τα διάφορα συστατικά του, όσο και στο σύνολο του. Θα έπρεπε κατ’ αυτό τον τρόπο να επιτευχθεί η ενιαία σχηματοποίηση του εξεταζόμενου αντικειμένου.

Αυτό, σύμφωνα με τον Revesz, δεν συμβαίνει πάντα αλλά σχεδόν μόνο απέναντι σε απλές ή πολύ γνωστές φόρμες. Κατά την άποψη του, γι’ αυτό το λόγο η άθροιση «των διαφόρων στοιχείων συγκεκριμένων και αφηρημένων, αισθητηριακών και γνωστικών, δεν αρκεί να τα συγχωνεύσει σε μία ομοιογενή ενότητα».

Αυτός βεβαιώνει κατά συνέπεια την ολική σχεδόν αδυναμία του τυφλού ατόμου να αναγνωρίσει αντικείμενα πολυσύνθετης φόρμας και την απόλυτη αδυναμία να αναγνωρίσει, από την εξέταση ενός μέρους μόνο, το όλο.

Η αδυναμία εκ μέρους του τυφλού να δομήσει εννοιολογικά και να κατανοήσει, κατά συνέπεια, στην ενιαία της άποψη, μια περίπλοκη φόρμα εξηγείται γι’ αυτόν από το γεγονός ότι η πλήρης αναπαραγωγή ενός αντικειμένου, εκ μέρους του εκ γενετής τυφλού, δεν είναι άλλο παρά η ανακατασκευή των ξεχωριστών μερών που στην συνέχεια ενώνονται τα μεν με τα δε. Μέσα όμως απ’ αυτή την διαδικασία, το άτομο χάνει εντελώς από την οπτική του την περίμετρο ως ενότητα. απ’ αυτό ο προειρημένος συγγραφέας συμπεραίνει  ότι η απτική αντίληψη δεν μπορεί να προσφέρει τίποτα περισσότερο από μία ενοποιημένη εντύπωση της φόρμας, πολύ κατά προσέγγιση.

Μέχρι τώρα επιμείναμε πάνω απ’ όλα στο να υπογραμμίσουμε πως, μέσα από την αίσθηση της αφής, μπορεί να φτάσει κανείς στην αναγνώριση της δομής  και αφήσαμε κατά μέρος μία άλλη πλευρά που, όμως, έχει μία δική της σπουδαία σημασία: την αυτόνομη αντίληψη της φόρμας. Αν δεν αποδιδόταν αυτή η ικανότητα στην αίσθηση της αφής δεν θα ήταν δυνατόν να εξηγήσουμε πως οι εκ γενετής        εντελώς τυφλοί ή αυτοί που τυφλώθηκαν στα πρώτα χρόνια της ζωής είναι σε θέση να αναγνωρίσουν τα αντικείμενα και να προσανατολιστούν στον κόσμο των αντικειμένων. Σ’ αυτούς, πράγματι, απουσιάζει εντελώς η δυνατότητα οπτικών εικόνων και κατά συνέπεια να μετατρέψουν την απτική εμπειρία σε οπτική.

Αυτή η αυτόνομη αντίληψη της φόρμας έχει μεγάλη σπουδαιότητα για όποιον δεν βλέπει, γιατί από αυτή μπορούν να εξαχθούν τα μοναδικά δεδομένα της φόρμας που μπορούν να οργανωθούν.

Φθάνουμε έτσι να έχουμε δύο αντιλήψεις της φόρμας: οπτική φόρμα και απτική φόρμα, ποιοτικά διαφορετικές και οι οποίες κυβερνώνται από διαφορετικούς νόμους και αμοιβαία αυτόνομους

Αυτό, όμως, δεν εμποδίζει οι νόμοι της απτικής σφαίρας να έχουν ισχύ ακόμα και πέρα από την ίδια και αντίστροφα.

Πράγματι μερικοί νόμοι μπορούν να  εφαρμοστούν αδιακρίτως στο ένα ή στο άλλο πεδίο, άλλοι, αντίθετα, είναι διαμετρικά αντίθετοι.
Η οπτική αντίληψη δίνει συγχρόνως την αντίληψη της φόρμας και συνεπώς, την ιδέα της αναλογίας των διαφόρων μερών μεταξύ τους και με το όλο.

Επίσης και κατά την απτική αντίληψη είναι δυνατόν να έχουμε την ιδέα των αναλογιών ακόμη και αν, ίσως, με τρόπο λίγο πιο περιορισμένο.

Άλλοι, αντίθετα, όπως ο Friednam, βεβαιώνουν ότι οι τυφλοί μπορούν να συνειδητοποιήσουν τις αναλογίες μόνο μέσα από την μέτρηση, αλλά εάν ήταν έτσι, δεν θα υπήρχε μία πραγματική αντίληψη της φόρμας. Φυσικά όσο πιο σύνθετο είναι το απτικό αντικείμενο, τόσο πιο δύσκολη γίνεται η απτική γνώση, τονίζοντας έτσι την ανωτερότητα της οπτικής σφαίρας σε σχέση με την απτική. Η ίδια συζήτηση μπορεί να γίνει για την αντίληψη της συμμετρίας ενός αντικειμένου.

Όσον αφορά την συμμετρία στην απτική σφαίρα αυτή αφορά περισσότερο τις δομές και λιγότερο την φόρμα του αντικειμένου.

Η απτική φόρμα μπορεί να θεωρηθεί κάτω από διάφορες απόψεις: η πρώτη συνίσταται στην λήψη επαφής, εν απουσία κίνησης, με το αντικείμενο. Αυτή, εν τούτοις χωρίς να προσδιορίζει την φόρμα του με σαφή τρόπο, δίνει μία ιδέα αυτού όσο ανακριβής και ασαφής και αν είναι αυτή.

Η εντύπωση της φόρμας που δημιουργείται στο άτομο είναι καθαρή απτική φόρμα.

Μία άλλη πτυχή είναι επίσης οι κινητικό-αισθητικές φόρμες, που εκφράζουν οι αυθόρμητες κινήσεις του σώματος και επίσης οι οικειοθελείς, αρκεί να μην αθροίζονται απτικές εντυπώσεις.

Υπάρχει στην συνέχεια η τρίτη πτυχή που δίνει απτικές φόρμες όμοιες με εκείνες  που επιτυγχάνονται με μία δεκτική στάση, που μπορούν να θεωρηθούν οι αυθεντικές απτικές φόρμες.

Αυτές επιτυγχάνονται από την κίνηση του χεριού πάνω στο αντικείμενο, κίνηση που θα πρέπει να έχει τα χαρακτηριστικά του  συλλαμβάνω.

Άλλος ουσιαστικός όρος είναι να μην συμβεί κάποια οπτική διεργασία ή νοητική αφαίρεση της αντίληψης.

Η έννοια του χώρου είναι μία έννοια δύσκολή στο να προσδιοριστεί  για όποιον είναι  εκ γενετής τυφλός και μπορεί, υπό μία ορισμένη έννοια, να ταυτιστεί με τον κενό χώρο.

Ο χώρος, συνήθως, υποδιαιρείται σε κοντινό και μακρινό, στατικό και δυναμικό, κενό και γεμάτο και ούτω καθεξής.

Ο κοντινός χώρος είναι εκείνος που περιβάλλει το σώμα, κέντρο αυτού του χώρου, είναι κατά συνέπεια, έτσι όπως γίνεται αντιληπτό,  το ίδιο το άτομο. 

Εάν το άτομο κινείται, ο κοντινός χώρος διευρύνεται σημαντικά και από στατικός γίνεται δυναμικός αρχίζοντας να χαρακτηρίζεται κατά το περιεχόμενο του.

Όλα αυτά δεν δίνουν ακόμα στον τυφλό την δυνατότητα να αντιληφθεί τον μακρινό χώρο. Αυτό θα συμβεί μόνο όταν εκπέμποντας ένα αισθητηριακό ερέθισμα αυτό  θα μπορεί να εντοπιστεί στο χώρο όπως, π, χ, είναι το ηχητικό.

Τότε πραγματοποιείται η διαφοροποίηση μεταξύ κοντινού χώρου και μακρινού χώρου. 

Αλλά ο προσδιορισμός και ο χαρακτηρισμός του συγκεκριμένου χώρου είναι δυνατός, για ένα τυφλό, μόνο μέσα από την απτική εξέταση του κόσμου των αντικειμένων.

Πραγματοποιείται έτσι η οικοδόμηση ενός απτικού χώρου που είναι όμως περιορισμένος, γιατί περιλαμβάνει μόνο το μέρος που μπορεί να εξεταστεί απτικά. Ο τυφλός, ολοκληρώνει την γνώση του χώρου μέσα από αφαιρέσεις και γνωστικά περιεχόμενα βγαλμένα από την διανοητική σφαίρα. Σχηματίζεται έτσι μία αναπαράσταση του χώρου εντελώς διαφορετική από την οπτική έννοια. Αρκεί να σκεφτούμε την απόλυτη έλλειψη της έννοιας της προοπτικής, την έλλειψη του φόντου κατά την τοποθέτηση στο χώρο των αντικειμένων που γίνονται αντιληπτά με την αφή. Αλλά αυτός είναι ο χώρος που ο τυφλός πρέπει να μάθει να γνωρίζει για να μπορέσει να κινηθεί αυτόνομα σ’ αυτόν.

«Στο διάσημο έργο «Le monde des aveugles”, ο Villey εξηγεί με πιο τρόπο οι τυφλοί δημιουργούν μέσα από την σύνθεση τις εικόνες του χώρου. (…) ο ικανός εκπαιδευτικός θα οδηγήσει το τυφλό παιδί να προχωρήσει από τον χώρο των δακτύλων σ’ εκείνο του χεριού, σ’ εκείνο του μπράτσου, σ’ εκείνο του σώματος, μέχρι να το κάνει να κατανοήσει την πραγματικότητα ενός περιβάλλοντος χώρου όλο και πιο ευρύτερου. Η αφή, η ακοή, η αισθητικό-κινητικότητα, η μυϊκή αίσθηση, η πελματική, η μυϊκή μνήμη, η συνειρμική ικανότητα, μία φαντασία ορθά σχηματισμένη και όχι τέτοια που να εκφυλίζεται σε φαντασίωση μαζί με χίλιους άλλους παράγοντες, συχνά εντελώς προσωπικούς, συμβάλουν αργά ώστε η ιδέα της επέκτασης να διευρύνεται,  δημιουργούμενη πάντα μέσα από μία επαγωγική σύνθεση, και ποτέ μέσα από μία συμπερασματική ανάλυση». 

Δεν μπορεί να σκεφτεί όμως κανείς να αναπτύξει στον τυφλό την αναπαράσταση του χώρου αποκομμένη από τους άλλους παράγοντες της ανάπτυξης. Στην δημιουργία της συμβάλουν όλα τα στοιχεία της γνώσης.

Η αναπαράσταση του χώρου δεν βασίζεται αποκλειστικά στις αισθήσεις και γι’ αυτό εντάσσεται και παρατηρείται σε κάθε εκπαιδευτική δραστηριότητα. Αυτή είναι μέρος της συνολικής εκπαίδευσης του παιδιού και είναι απαραίτητη, π, χ, για την εκμάθηση της ανάγνωσης και της γραφής.

Οι εικόνες που σιγά-σιγά το παιδί θα σχηματίζει στο νου του μέσα από την αφομοίωση νέων στοιχείων σε εικόνες που είναι ήδη γνωστές, σε μία διαδικασία που πραγματοποιείται επίσης και στον μικρό βλέποντα, όπως έχει καλά εξηγήσει ο Piaget σε διάφορα έργα του, θα τοποθετηθούν σε μία φόρμα του χώρου ίσως διαφορετική από εκείνη του βλέποντα, αλλά όχι γι’ αυτό το λόγο λιγότερο έγκυρη και αποτελεσματική. Δεν έχει σημασία η εικόνα του χώρου να είναι διαφορετική, αλλά μέσα απ’ αυτή το παιδί να μπορεί να κατακτήσει την ανεξαρτησία.                               

Κεφάλαιο ΙΙΙ

Η οπτική και απτική αντίληψη σε σχέση με την ψυχικό-φυσική ανάπτυξη του παιδιού.

Η συμβολή της όρασης στην φυσική και ψυχική ανάπτυξη του παιδιού δεν είναι καθοριστική κατά το πρώτο εξάμηνο της ζωής. Στην συνέχεια, όμως, θα φανερωθούν οι συνέπειες της αναπηρίας της όρασης, στην οποία οφείλεται η έλλειψη  μίας ολόκληρης σειράς βασικών ερεθισμάτων για την αρμονική ανάπτυξη του παιδιού.

Αυτή η περίοδος είναι θεμελιώδους σημασίας για την μελλοντική ζωή του γιατί κατά την διάρκεια της είναι που αυτό αρχίζει  να συνειδητοποιεί τον εαυτό του, τους άλλους και το περιβάλλον μέσα στο οποίο ζει.
Σ’ αυτή την πρώτη φάση, πράγματι, αυτό περνά σταδιακά από την αίσθηση ότι είναι ένα όλο με την μητέρα, μία φυσική προέκταση αυτής, στην αντίληψη της ατομικότητας του η οποία αντιπαρατίθεται σ’ εκείνη των άλλων. Επίσης σταδιακά θα γνωρίσει το γύρω περιβάλλον του εξερευνώντας όλα αυτά που του προσφέρονται ή αυτά που αυθόρμητα βρίσκει.

Η γνώση και η εξερεύνηση, εκ μέρους του παιδιού του εαυτού πρώτα απ’ όλα, της μητέρας και του  περιβάλλοντος γύρω του στη συνέχεια, είναι πρωταρχικά απτική.

Η αίσθηση της αφής είναι, πράγματι, άκρως ανεπτυγμένη κατά τους πρώτους μήνες της ζωής.

Αυτό έχει αποδειχτεί , π, χ, από το γεγονός ότι το παιδί, μέχρι τον τέταρτο μήνα περίπου, αναγνωρίζει την μητέρα κυρίως από το άγγιγμα των χεριών της, από την απτική επαφή της με το παιδί.

Η έκτατη ανάπτυξη της αφής σ’ ένα νεογέννητο παιδί έχει ως αποτέλεσμα όλες οι συναισθηματικές του ανάγκες να ικανοποιούνται μέσα από την απτική επαφή με το αγαπημένο πρόσωπο, που για την ώρα είναι κυρίως η μητέρα.

Το παιδί εξερευνά τον εαυτό του και τα αντικείμενα που του προσφέρονται, φέρνοντας τα πάντα στο στόμα, που δεν έχει μόνο αυτή την εξερευνητική λειτουργία, αλλά που είναι επίσης το όργανο με το οποίο εκφράζει και ικανοποιεί τις συναισθηματικές του ανάγκες για ανθρώπινη επαφή.

Η απτική συμπεριφορά δεν μπορεί να εννοηθεί, όμως, παρά μόνο σε στενή σχέση με την κινητική δραστηριότητα. Πράγματι, εάν το παιδί δεν πραγματοποιούσε κάποια κινητική ενέργεια, δεν θα ήταν δυνατόν να έχει μία απτική αντίληψη του περιβάλλοντος.

Γι’ αυτό είναι απαραίτητο να παρατηρήσουμε πόσο σημαντική είναι μία φυσιολογική ανάπτυξη του νεύρο-μυϊκού συστήματος και ο σχηματισμός, μέσα από μία έντονη κινητικό-αισθητηριακή δραστηριότητα, ειδικών κινητικών δεξιοτήτων, χωρίς τις οποίες δεν θα ήταν δυνατόν να πραγματοποιηθεί ούτε καν μία ουσιαστική απτική σχέση με το περιβάλλον.

Ανοίγοντας και κλείνοντας τα χεράκια για τον πρώτο χειρισμό των αντικειμένων, το παιδί μαθαίνει μία σειρά δεδομένων που τα αφορούν τα οποία απομνημονεύει και που θα του χρησιμεύσουν στη συνέχεια να τα αναγνωρίζει. Επί πλέον, αυτή η δραστηριότητα του να πιάνει του επιτρέπει επίσης, μέσα από την σταθερή εξάσκηση να ελέγξει τους μυς του και να αυξήσει τον τόνο.

Οι κινήσεις του, κατά συνέπεια, που την στιγμή της γέννησης παρουσιάζονταν αβέβαιες και χωρίς να έχουν ακριβή κατεύθυνση και ένα σαφή σκοπό, αρχίζουν να προσδιορίζονται και αυτό, ελέγχει όλο και περισσότερο τον εαυτό του, είναι σε θέση να ικανοποιήσει τις επιθυμίες του δεδομένου ότι το νεύρο-μυϊκό σύστημα του ανταποκρίνεται επαρκώς στην θέληση του.

Μόνο όταν θα αρχίσει να στέκεται και γι’ αυτό να παρατηρεί την γύρω πραγματικότητα από μία όρθια θέση που του επιτρέπει να διευρύνει το οπτικό του πεδίο, η οπτική λειτουργία θα αρχίσει να έχει την υπεροχή έναντι της απτικής. Αλλά για να μάθει να κυβερνά την αίσθηση της όρασης έχει ακόμα ανάγκη της βοήθειας της απτικής αίσθησης.

Το περιβάλλον προσφέρεται πάντα στο παιδί μέσα από μία σύνθετη αίσθηση στην οποία, μέχρι τον πέμπτο μήνα, την υπεροχή είχε η απτική αίσθηση, στη συνέχεια παίρνει την υπεροχή εκείνη της όρασης. Η σχέση όμως που πάντα υπάρχει μεταξύ αυτών των δύο στοιχείων βοηθά το παιδί να γνωρίσει όλο και καλλίτερα την πραγματικότητα και μία ευρύτερη γνώση  αυτής είναι ένα συνεχές ερέθισμα εμβάνθυσης της εξερεύνησης του περιβάλλοντος. 
Σ’ αυτό το σημείο η οπτική λειτουργία αρχίζει να αναπτύσσει ένα σημαντικό ρόλο στην ανάπτυξη, απ’ αυτή την στιγμή το τυφλό παιδί έχει ανάγκη από μία ιδιαίτερη φροντίδα για να μην παρουσιάσει στην συνέχεια καθυστερήσεις τόσο στη φυσική ανάπτυξη όσο και στην ψυχική.

Η απτική γνώση είναι η μόνη που μπορεί να δώσει την δυνατότητα στο παιδί να πραγματοποιήσει σημαντικές εμπειρίες, με την έννοια ότι μπορούν να το οδηγήσουν σε μία πρόοδο όσον αφορά τις γνώσεις του και στις ικανότητες του να τις διαρθρώσει. Γι’ αυτό είναι απαραίτητο να επιτρέψουμε στο παιδί να «αγγίζει» όχι μόνο κατά τους πρώτους μήνες, αλλά για όλο το διάστημα από την γέννηση μέχρι το τέλος της δεύτερης νηπιακής ηλικίας.

Για να αξιολογήσουμε την επίδραση της αναπηρίας της όρασης στην ανάπτυξη του παιδιού είναι απαραίτητο να ξέρουμε ποια είναι η ανάπτυξη του βλέποντος παιδιού.

Η απτική διάσταση προσλαμβάνει ένα ρόλο και μία σημασία πολύ βασική στην ανάπτυξη των γνωστικών ικανοτήτων του παιδιού αν αυτό έχει την δυνατότητα να δημιουργήσει μία αξιόπιστη σχέση με το περιβάλλον μέσα από την κινητική δραστηριότητα. Μόνο έτσι αυτό θα έχει την ικανότητα να αντιληφθεί, να διακρίνει, επίσης απτικά, την πραγματικότητα που το περιβάλλει. Η οπτική λειτουργία είναι χωρίς αμφιβολία το κίνητρο που ευνοεί αυτή την κινητικό-αισθητηριακή δραστηριότητα και κατά συνέπεια, την αρχή και την διάρθρωση των απτικών γνώσεων, αλλά μόνη η οπτική λειτουργία, χωρίς μία αντίστοιχη απτική επαλήθευση, δεν είναι αρκετή για να δώσει στο παιδί την βεβαιότητα των γνώσεων του.

Όταν ο μικρός φθάσει σε μία ικανοποιητική νεύρο-μυϊκή ωρίμανση αρκετή να τον στηρίξει στα πόδια του, αρχίζουν οι πρώτες προσπάθειες περπατήματος και με αυτές η δυνατότητα να φθάσει, μόνος του, τα αντικείμενα που παρατηρούσε εδώ και καιρό από μακριά.

Μπορεί έτσι να συνεχιστεί και να διευρυνθεί εκείνη η θεμελιώδης δραστηριότητα, ο χειρισμός των αντικειμένων, που θα του επιτρέψει να αναπτύξει, μαζί με τον μυϊκό συντονισμό, την ικανότητα διάρθρωσης του πραγματικού. Αυτή η φάση χειρονακτικής εξερεύνησης είναι βασικής σημασίας, γιατί βάζει τις βάσεις της νοητικής ανάπτυξης του παιδιού. 

Δεν είναι δυνατόν να μην θυμίσουμε την επινόηση που αποτελεί το θεμέλιο της μεθόδου της Maria Montessori που, κατά τρόπο πολύ πιο έντονο από οποιοδήποτε άλλο παιδαγωγό, είχε επιμείνει στην σκοπιμότητα μίας συγχρονικής εκπαίδευσης όλων των αισθήσεων.

Επίσης ο μεγάλος τυφλολόγος Pierre Villey είχε παρατηρήσει επιτυχώς ότι η αφή και η όραση δεν είναι αντίθετες αισθήσεις, όταν είχε γράψει ότι «η αφή είναι μία μορφή όρασης περιορισμένης στο μηδέν και η όραση είναι μία μορφή αφής από απόσταση».

Το καθαρά οπτικό ερέθισμα, που προξενείτε από την πραγματικότητα του περιβάλλοντος, δεν είναι φυσικά ορατό από το παιδί που δεν βλέπει, που δέχεται από την ίδια πραγματικότητα ερεθίσματα πολύ πιο ατελή και κατά συνέπεια λιγότερο αποτελεσματικά  όπως τα απτικά, ακουστικά, θερμικά και ούτω καθεξής.

Ο χαρακτήρας της ολότητας που είναι ιδιαίτερος του οπτικού οργάνου, απουσιάζει από τα άλλα όργανα των αισθήσεων. Κατά συνέπεια, από το τυφλό παιδί, απαιτείται μία προσπάθεια πολύ μεγαλύτερη για να βρει ενδιαφέρον σ’ εκείνα τα ερεθίσματα που δέχεται από το περιβάλλον. Αυτό, πράγματι, θα πρέπει να μάθει να τα εξετάζει, να τα αναγνωρίζει και, κατά μία έννοια να τα συνθέτει. Είναι μία εργασία περίπλοκη, που ένα παιδί στα πρώτα χρόνια της ζωής, δεν μπορεί βεβαίως να αναπτύξει. Γι’ αυτό παρουσιάζεται πιο απαθές και αδιάφορο και γι’ αυτό το λόγο είναι πολύ σημαντικό να το βοηθήσουμε αμέσως, καλλιεργώντας το ενδιαφέρον του με απλά ερεθίσματα, μέχρι να μπορεί να τα αναγνωρίζει εύκολα και να μπορεί να αντλήσει από αυτή την γνώση, χαρά και ένα κίνητρο για την ψυχικό-φυσική ανάπτυξη του.
«Κανένας δεν μπορεί να πει ακριβώς ποιες αποστάσεις εμφανίζονται στο αθώο μάτι του νεογέννητου. Οι σχετικές παρατηρήσεις δείχνουν ότι η αντίληψη του βάθους είναι το αποτέλεσμα της σταδιακής ενσωμάτωσης των οπτικών ερεθισμάτων και αυτών που προέρχονται από το εσωτερικό διαφόρων οργάνων του σώματος, μέσα από μία ακολουθία δοκιμών και λαθών. Μολονότι οι γνώσεις που αφορούν την ανάπτυξη της οπτικής διάκρισης του βάθους είναι ελλιπείς, οι έρευνες με μικρά παιδιά δείχνουν μία βελτίωση σε σχέση με την ηλικία. (…) Οι οφθαλμικές κινήσεις ως απάντηση σ’ ένα φως, σε αντικείμενα και σε πρόσωπα που κινούνται, έχουν ήδη τελειοποιηθεί στις έξι εβδομάδες, ενώ οι επανορθωτικές και συντονιστικές κινήσεις των οφθαλμών και οι κινήσεις προσήλωσης της κεφαλής υφίστανται μία ανάπτυξη λίγο πιο αργή. Μία ορθή οφθαλμική προσήλωση φαινομενικά δεν λειτουργεί καλά μέχρι τον τρίτο μήνα. Αυτό έχει μία ιδιαίτερη σημασία, επειδή σ’ αυτή την περίοδο είναι που παρατηρούνται για πρώτη φορά κατευθυνόμενες κινήσεις των χεριών ως απάντηση στα αντικείμενα που βρίσκονται στο οπτικό πεδίο».(1)

Το παιδί αποκτά όλο και μεγαλύτερη ακρίβεια και επιδεξιότητα στο να στρέφεται προς τα αντικείμενα για να τα πιάσει: πράγματι, «στους 18 μήνες το στρέψιμο προς τα κοντινά αντικείμενα έχει γίνει μία χειρονομία πλήρως αυτοματοποιημένη. Αυτό αποδεικνύεται από την ευχέρεια με την οποία συχνά τα παιδιά πλησιάζουν σ’ ένα αντικείμενο. Το ενδιαφέρον τους τώρα φαίνεται να επικεντρώνεται στο χειρισμό του αντικειμένου, αφού πρώτα το πιάσουν μάλλον παρά στην κατάκτηση του. (…) Εμείς βρίσκουμε ως αποτέλεσμα ότι μέχρι την ηλικία των τεσσάρων ετών υπάρχει μία υπερβολή σε μία ή περισσότερες συνιστώσες της ικανότητας του παιδιού να πιάνει, που κάνει την συμπεριφορά να φαίνεται ανώριμη και επιφυλακτική». (1)

Μία επαλήθευση όλων αυτών πραγματοποιήθηκε από την Gesell, μέσα από την χρησιμοποίηση διαφόρων κατασκευών. Με τέτοιο τρόπο που, η σταδιακή απόκτηση μίας όλο και μεγαλύτερης κατασκευαστικής ικανότητας, με μία σειρά  κύβους, πύργων και άλλων αντικειμένων που προσφέρονται σταδιακά, να λαμβάνεται εδώ ως επεξήγηση της διαδικασίας της ανάπτυξης, που κάνει το παιδί να είναι ικανό να ελέγξει το νεύρο-μυϊκό του σύστημα, αποκτώντας τις απαραίτητες και ικανές τεχνικές δεξιότητες για να μπορεί να πραγματοποιήσει μία σημαντική δραστηριότητα. Στην σειρά των συμπεριφορών με τους κύβους που παρουσιάστηκαν από την Gesell δεν επαληθεύεται μόνο μία προοδευτική μυϊκή ωρίμανση, αλλά επίσης η ικανότητα, εκ μέρους του παιδιού να παρατηρεί, για να μιμηθεί στη συνέχεια, ορισμένες φόρμες.

Η μίμηση είναι, για το παιδί που βλέπει, μία βασική δραστηριότητα, μέσα από την οποία αυτό αναπτύσσει τις φυσικές και ψυχικές του ικανότητες.

Το μεγαλύτερο μέρος αυτών που μαθαίνει το παιδί στα πρώτα χρόνια της ζωής είναι προϊόν μίμησης. Αυτό παρατηρεί την συμπεριφορά των ενηλίκων  ή των μεγαλύτερων παιδιών και, επαναλαμβάνοντας, μαθαίνει τον κώδικα συμπεριφοράς που χρησιμοποιείται στο κοινωνικό του περιβάλλον.

Επίσης ο τρόπος εκμάθησης της γλώσσας είναι καθαρά μιμητικός, σ’ αυτόν, όμως, είναι δυνατόν να απαντήσουμε, μερικές φορές, μία πρωιμότητα των τυφλών παιδιών σε σχέση με τα βλέποντα. Αυτό όχι τόσο από χρονική άποψη, αλλά από ποσοτική: κατά την ίδια ηλικία αντιστοιχεί μία γνώση μεγαλύτερου αριθμού όρων.
Αυτό φυσικά εξηγείται γιατί, ενώ ο βλέπων δέχεται ερεθίσματα από αναρίθμητα ενδιαφέροντα, εκ των οποίων η γλώσσα δεν είναι παρά μία από τις τόσες πτυχές της πραγματικότητας που αυτό σιγά-σιγά ανακαλύπτει, ο τυφλός επηρεάζεται από μια σειρά ερεθισμάτων πολύ πιο περιορισμένη, στο σύνολο της οποίας δεν περιλαμβάνονται τα πιο ποικίλα και πλήρη: τα οπτικά. Γι’ αυτό τα μηνύματα, που ενδιαφέρουν πρωταρχικά τον τυφλό θα είναι τα πιο πλήρη και εύκολα μεταξύ εκείνων που αυτός μπορεί να αντιληφθεί: τα ακουστικά. Απ’ αυτό προκύπτει η μεγαλύτερη πολυλογία του. Η αδυναμία μίας  οπτικής αντίληψης, εκτός από το να αποκλείει την γέννηση ενός έντονου ενδιαφέροντος για την γύρω πραγματικότητα, εμποδίζει την ανάπτυξη της μιμητικής δραστηριότητας, η οποία είναι δυνατή μόνο όταν έχουμε μία κανονική οπτική λειτουργία, που καθορίζει και ευνοεί την αρμονική ψυχικό-φυσική ανάπτυξη του παιδιού. Γι’ αυτό μπορεί να παρατηρηθεί, μερικές φορές, μία καθυστέρηση, σ’ αυτό τον τομέα, του τυφλού παιδιού σε σχέση με αυτό που βλέπει.

Κατά την ανάπτυξη της πρώτης νηπιακής ηλικίας το τυφλό παιδί δεν παρουσιάζει ουσιαστικές διαφορές σε σχέση με τα άλλα παιδιά.

Είναι πιθανό, να βρεθούμε μπροστά σε διαφορές όσον αφορά τους χρόνους μετάβασης από την μία φάση στην άλλη, αλλά  και οι βλέποντες μεταξύ τους έχουν διαφορετικούς χρόνους ανάπτυξης. Είναι σημαντικό όμως να ξέρει κανείς να αναγνωρίζει την στιγμή μετάβασης από την μία φάση σε μία άλλη, μετάβαση που οι γονείς πρέπει να διευκολύνουν γιατί, εάν το παιδί  υπερπηδήσει κάποιο σταθμό, είναι πολύ δύσκολο να τον πραγματοποιήσει στην επόμενη φάση.  

Η φροντίδα που θα αφιερωθεί στον μικρό τυφλό κατά την ανάπτυξη του δεν είναι διαφορετική από εκείνη που κάθε μητέρα πρέπει να αφιερώσει στο παιδί της καθ’ όσον, μέχρι μία ορισμένη ηλικία, ο τυφλός ούτε καν αισθάνεται την έλλειψη της όρασης.

Κατά την εκπλήρωση των λειτουργιών που ικανοποιούν τις φυσικές ανάγκες η συμβολή της όρασης δεν είναι βασική, πράγματι αυτή αντικαθίσταται εύκολα από τις άλλες αισθήσεις. Αυτό δεν σημαίνει ότι δεν είναι απαραίτητο να συνδράμουμε  τους γονείς ενός τυφλού παιδιού ενώ αυτοί μαθαίνουν να παρατηρούν με προσοχή τις απαιτήσεις ιδιαίτερα όσον αφορά την εκμάθηση της δεξιότητας του φαγητού, τις συνήθειες που αφορούν τον ύπνο, το να αποκτήσει τις σωστές συνήθειες για την προσωπική καθαριότητα, να μάθει να ντύνεται.

Όσον αφορά την σχέση μεταξύ του παιδιού και της πραγματικότητας του περιβάλλοντος αυτή σπάνια παίρνει αυθόρμητα ένα θετικό και δυναμικό χαρακτήρα. Αυτό το όριο οφείλεται, όπως ήδη έχει ειπωθεί πολλές φορές, στην έλλειψη κινήτρων που να προωθούν σ’ αυτό μία κανονική εξερευνητική δραστηριότητα.

Τα ερεθίσματα που φθάνουν στο τυφλό παιδί έχουν χαρακτήρα αποσπασματικό και  ασυνεχή, μην μπορώντας κανένα να έχει εκείνο τον ολικό χαρακτήρα που επιτρέπει η όραση. Εν τούτοις, από αυτά είναι που θα πρέπει να ξεκινήσει κανείς για να βοηθήσει τον μικρό τυφλό και να τον οδηγήσει στην κατάκτηση του περιβάλλοντος. Καλό θα είναι, για να προκαλέσουμε το ενδιαφέρον του, να του προσφέρουμε ηχητικά παιχνίδια, που να του δημιουργούν ικανοποίηση όταν τα χειρίζεται. 

Θα είναι επίσης σκόπιμο να έχουμε υπ’ όψη μας ότι τα παιχνίδια που θα δοθούν στο τυφλό παιδί θα πρέπει να είναι απλά και να έχουν ενδιαφέρον.

Μία μητέρα προσεχτική στις ανάγκες γνώσης του παιδιού της θα φροντίσει ώστε αυτό να έχει την δυνατότητα να παρατηρήσει όχι μόνο τα παιχνίδια του αλλά και όλα τα αντικείμενα που θα ενδιέφεραν ένα βλέπων παιδί. Μπορεί έτσι να το κάνει να γνωρίσει τα τηγάνια της κουζίνας, τα σερβίτσια με τα οποία τρώει, το φλιτζάνι, το ποτήρι, κτλ. 

Θα είναι επίσης απαραίτητο να παρουσιαστούν αυτά τα αντικείμενα δίνοντας λεπτομερείς εξηγήσεις. Δεν είναι τόσο σημαντικό να το εφοδιάσουμε με παιχνίδια και υλικό επιστημονικά μελετημένα, ώστε να αναπτύξουν την μία ή την άλλη αίσθηση, το σημαντικό είναι, κατά την άποψη μου, να προσφέρουμε μία ευρεία δυνατότητα εμπειριών, όπως δίνεται στους συνομήλικους του.

Ήδη ο A. Romagnoli είχε πει ότι τα καλλίτερα παιχνίδια δεν είναι αυτά τα προκατασκευασμένα, αλλά εκείνα που είναι φτιαγμένα από τα αντικείμενα που βρίσκονται στο περιβάλλον και που επιτρέπουν την ανάπτυξη της δημιουργικότητας.

Το τυφλό παιδί είναι, πράγματι, κατά την άποψη μου, όπως όλα τα άλλα παιδιά, έχει μόνο ανάγκη βοήθειας με κάποιες επινοήσεις για να ξεπερνά την έλλειψη της όρασης.

Θα είναι ωστόσο απαραίτητο να θέσουμε στην διάθεση του,  κατά τα πρώτα τέσσερα ή πέντε χρόνια της ζωής του, μία ευρεία σειρά εμπειριών που αυτό μπορεί να αφομοιώσει. Όχι όλες, ασφαλώς, θα γίνουν σ’ αυτό γνώση αλλά, ανάμεσα στις πολλές που θα του προσφερθούν, μόνο εκείνες που αυτό θα έχει επιλέξει επειδή είναι γι’ αυτό σημαντικές. 

Το γεγονός ότι ακόμη και σήμερα, βρίσκουμε τόσα τυφλά παιδιά μπλοκαρισμένα σε αισθητήριο-αντιληπτικό επίπεδο νομίζω ότι αυτό καταλογίζεται στην έλλειψη μίας κατάλληλης εκπαίδευσης στους γονείς πρώτα και σε μία έλλειψη  εξειδικευμένης κατάρτισης των δασκάλων στην συνέχεια. Μία συνετή εκπαίδευση θα κάνει κατανοητό ότι ο τυφλός θα πρέπει να αντιμετωπίζεται όπως όλοι οι άλλοι, λαμβάνοντας υπ’ όψη, φυσικά, αυτό που θα μπορούσε να τον βλάψει πρώτα απ’ όλα σε φυσικό επίπεδο. Είναι απαραίτητο να διδαχθούν οι γονείς ότι το παιδί τους θα ακολουθήσει  μία φυσιολογική ανάπτυξη που αυτοί, φυσιολογικά, θα πρέπει να ευνοήσουν και το οποίο, αν οδηγηθεί με αγάπη, υπομονή και χωρίς ανησυχία, ακόμη και οι αναπόφευκτες μικρές καθυστερήσεις που οφείλονται στην αναπηρία, θα περιοριστούν στο ελάχιστο. Ασφαλώς όλα αυτά είναι δυνατά μόνο όταν βρισκόμαστε απέναντι σ’ ένα παιδί το οποίο δεν έχει, εκτός από εκείνη της όρασης, άλλες αναπηρίες.

Όταν ο μικρός τυφλός θα δείξει ότι είναι σε θέση να κάνει τις πρώτες προσπάθειες  περπατήματος, η μαμά, κατά την υποστήριξη του και την συνοδεία του, θα πρέπει να θυμάται να του περιγράφει αυτά που συναντούν κατά το περπάτημα, και να το κάνει να αγγίζει όλα αυτά που φθάνουν χωρίς κίνδυνο  στα χέρια του. Θα πρέπει δηλαδή να το κάνει να δει, με την διήγηση της, αυτό που θα έβλεπε από μόνο του αν είχε την όραση του. Αυτό πρέπει να γίνει με πολύ απλότητα, χωρίς να δίνει στο παιδί  την εντύπωση ότι αυτή παίρνει ιδιαίτερη στάση, εξ’ αιτίας της τυφλότητας του. Διαφορετικά αυτό θα αντιλαμβανόταν έστω και με συγκεχυμένο τρόπο, εξαιρετικές διαφορές μεταξύ του εαυτού του και των άλλων, αυτό το περιστατικό ασφαλώς δεν θα το βοηθούσε στην διαδικασία ανάπτυξης του και στην διαμόρφωση της προσωπικότητας του. Αυτό ισχύει φυσικά για οποιοδήποτε τύπο επέμβασης στο τυφλό παιδί.

Αφού επιτευχθεί μία ορθή ικανότητα περπατήματος το παιδί θα όφειλε να μάθει να αναγνωρίζει τα βασικά σημεία του σπιτιού του και να είναι έτσι σε θέση να γυρίζει ήσυχα από μόνο του μέσα σ’ αυτό. 

Αφού θα δέχεται έτσι ερεθίσματα από την αρχή θα ακολουθεί ήρεμα την μαμά κατά την πραγματοποίηση των οικιακών ασχολιών και θα ζητήσει να την βοηθήσει , όπως κάνουν όλοι οι συνομήλικοι. Η μαμά θα πρέπει τότε να επιτρέψει στο παιδί να συνεργαστεί, όπως κάνουν όλες οι μαμάδες με τα παιδιά τους, χωρίς να φοβάται πολύ το μικρό θα πάθει κακό. Φυσικά θα είναι σκόπιμο να βγάλει από την μέση όλα αυτά που θα μπορούσαν να τραυματίσουν το παιδί, θα πρέπει να συνηθίσει π, χ, να μην αφήνει ποτέ μισάνοιχτες τις πόρτες. Θα είναι δηλαδή απαραίτητη μία σειρά από προφυλάξεις που θα έχουν ως σκοπό την προστασία της ακεραιότητας του μικρού.

Σ’ αυτό το σημείο ακόμη και αν κάθε τόσο το παιδί προσκρούει επάνω σε κάτι δεν θα είναι τόσο σοβαρό.

Μία άλλη παρατήρηση πολύ σοβαρή είναι ότι το παιδί πρέπει να μάθει να γνωρίζει το περιβάλλον που είναι έξω από το σπίτι του: τον δρόμο τους κήπους τα μαγαζιά και ούτω καθεξής. Η μαμά θα πρέπει να θυμάται να εξηγεί με λόγια όλα εκείνα που δεν μπορεί να φθάσει κανείς με τα χέρια και να το κάνει να αγγίξει όλα εκείνα που αντίθετα μπορεί.

Θα του μάθει, επί πλέον, να αναγνωρίζει τους διάφορους θορύβους και τους διάφορους ήχους, που είναι πολυάριθμοι τόσο μέσα στην πόλη όσο και στην εξοχή.

Κατ’ αυτό τον τρόπο το τυφλό παιδί θα σχηματίσει κληρονομιά σημαντικών γνώσεων για την σχέση του με την πραγματικότητα αλλά, πράγμα ακόμη πιο σημαντικό, αυτή η συνεχής εξερευνητική δραστηριότητα είναι βασική για την νοητική του ανάπτυξη. 

Φυσικά, όντας υποχρεωμένο να βασιστεί κυρίως στην αφή, το τυφλό παιδί διαθέτει περισσότερο χρόνο για να παρατηρήσει και να γνωρίσει τα αντικείμενα, με συνεπαγόμενη καθυστέρηση στην γνωστική ανάπτυξη επειδή, στην ηλικία κατά την οποία όλα τα παιδιά αναπτύσουν αυτή την εξερευνητική δραστηριότητα με την χρησιμοποίηση της όρασης, αυτό δεν έχει αναπτύξει ακόμη εκείνες τις ικανότητες σύνθεσης που είναι απαραίτητες για να ενοποιήσει τα δεδομένα της απτικής γνώσης, ενώ η λειτουργία της όρασης παρέχει ήδη, αφ’ εαυτή, μία ενιαία εμπειρία της πραγματικότητας.

Όλη αυτή η δραστηριότητα δεν σκοπεύει μόνο να προσφέρει στο παιδί μία σειρά πληροφοριών του γύρω κόσμου, η διαδικασία χειρισμού με την οποία αυτό εξετάζει το περιβάλλον ευνοεί και αναπτύσσει σ’ αυτό τον νεύρο-μυϊκό συντονισμό και τον έλεγχο της λειτουργίας του χεριού. Αυτό οδηγεί, στο βλέπων παιδί, σε μία δημιουργική και εκφραστική δραστηριότητα που εκδηλώνεται κυρίως με το σχέδιο.
Ο B. Lowenfeld παρατηρεί ότι η έλλειψη της όρασης συνιστά ένα περιορισμό στις δυνατότητες δημιουργικής έκφρασης. Αλλά η δραστηριότητα του σχεδίου και της ζωγραφικής αντικαθίσταται με άριστα αποτελέσματα, από εκείνη της πηλοπλαστικής, μέσα από την οποία μπορεί να εκφραστεί και το τυφλό παιδί, αποδεικνύοντας ότι κατέχει τις ίδιες δημιουργικές δυνατότητες με τον βλέποντα.

«Το σχέδιο και η γραφή στους ενήλικες εξαρτώνται αναμφίβολα περισσότερο από τον νεύρο-μυϊκό συντονισμό παρά από εκείνο του χεριού-ματιού. Ο τυφλός μπορεί να μάθει πηλοπλαστική, γλυπτική και, με ένα κατάλληλο οδηγό, να γράφει (Lowenfeld, victor, The nature of creative activity, New York: Harcourt, Brace, 1939, XVII – 272). Αυτές οι ικανότητες μπορούν να εξελιχθούν μόνο πάνω στην βάση των κινητικό-αισθητικών αισθήσεων. Αλλά κατά την πρώτη παιδική ηλικία του κανονικού παιδιού ο συντονισμός ματιού-χεριού καταλαμβάνει μία θέση πολύ σημαντική, αν και ο συντονισμός μάτι-χέρι αναπτύσσεται αργά».(1)

Υπάρχει μία άλλη πολύ σημαντική  πλευρά η οποία θα πρέπει να καλλιεργηθεί  στο τυφλό παιδί: η ικανότητα να αναγνωρίζει, πέρα από τους διάφορους τύπους φωνής, τις διάφορες τονικότητες που είναι αποτυπωμένες σ’ αυτή σύμφωνα με τα εσωτερικά συναισθήματά του ατόμου που μιλάει. Ο βλέπων, παρατηρώντας το πρόσωπο του συνομιλητή του και τον τρόπο που χειρονομεί, καταφέρνει συνήθως να διακρίνει ποια είναι τα αισθήματα από τα οποία κυριαρχείται. Το τυφλό άτομο, μη έχοντας την δυνατότητα της οπτικής σύγκρισης, πρέπει να αναζητήσει άλλα μέσα για να πάρει τις ίδιες πληροφορίες.

Να που η φωνή γίνεται μέσο γνώσης. Αλλά για να πραγματοποιηθεί αυτή η δυνατότητα χρειάζεται ο τυφλός να εκπαιδευτεί ώστε να αναγνωρίζει στον εαυτό του, πρώτα απ’ όλα και κατόπιν στους άλλους, τις πολλαπλές συναισθηματικές εκφράσεις που παράγονται από τα διάφορα συναισθήματα. Silvestro Banchetti σε μία μελέτη πάνω στην σκέψη του Dorner βεβαιώνει: «δεν υπάρχει αμφιβολία ότι πολλοί τυφλοί, όταν έχουν έχουν εκπαιδευτεί σωστά, ξέρουν λογικά να χρησιμοποιήσουν την φωνή των ανθρώπων για τους αναγνωρίσουν, για να κρίνουν την διαθεσιμότητα τους και την συναισθηματική τους κατάσταση».(2)

(1) A GESELL: έργο που έχουμε αναφέρει στην σελίδα 181.

(2) S. BANCHETTI: Η διαμόρφωση της συναισθηματικής σφαίρας στα τυφλά παιδιά. Στο έργο «Τα προβλήματα της παιδαγωγικής», του L. Volpicelli, αριθ.5-6 του 1984, σελίδα 603.            

ΚΕΦΑΛΑΙΟ IV
Η ΨΥΧΙΚΉ-ΦΥΣΙΚΗ ΑΝΑΠΤΥΞΗ ΤΟΥ ΤΥΦΛΟΥ ΣΕ ΣΧΕΣΗ ΜΕ ΕΚΕΙΝΗ ΤΟΥ ΒΛΕΠΟΝΤΑ. ΠΕΙΡΑΜΑΤΙΚΗ ΥΠΟΘΕΣΗ ΠΑΡΑΛΛΗΛΗΣ ΣΤΑΔΙΑΚΗΣ ΑΥΞΗΣΗΣ ΤΟΥ ΒΛΕΠΟΝΤΟΣ ΠΑΙΔΙΟΥ ΣΥΜΦΩΝΑ ΜΕ ΤΗΝ A. GESELL
Διατροφή:

15 μηνών Προσπαθεί να συμμετάσχει ενεργητικά στο γεύμα. Μπορεί να φέρει                      στο στόμα ένα φλιτζάνι ή ένα κουτάλι, αλλά εύκολα χύνει το περιεχόμενο.           

24 μηνών Μπορεί να πιει από το ποτήρι χωρίς να χύσει το περιεχόμενο. Ξέρει να χρησιμοποιεί το κουτάλι, αλλά συνολικά, για να φάει, χρειάζεται ακόμα βοήθεια και φροντίδα.

60 μηνών Μπορεί να φάει μόνο του. Συχνά συνομιλεί κατά την διάρκεια του φαγητού.

ΥΠΝΟΣ:

15 μηνών Κατά κανόνα κοιμάται μία φορά την ημέρα,  κατά την διάρκεια του απογεύματος.

60 μηνών Σπάνια κοιμάται την ημέρα.

Εκκένωση: 

15 μηνών Αρχίζει να συνεργάζεται για τον έλεγχο των σφικτήρων.

24 μηνών Χρησιμοποιεί τους σωστούς όρους για να αναφέρει τις σωματικές του ανάγκες, αλλά δεν ειδοποιεί πάντα εγκαίρως. 

60 μηνών Είναι αυτόνομο στις ανάγκες του. Δεν είναι αναγκαία η επέμβαση του ενήλικα.

Ντύσιμο:

15 μηνών Συμμετέχει στην διαδικασία του ντυσίματος προτείνοντας τα χέρια και τα πόδια.

36 μηνών Έχει αποκτήσει μία διακριτική ευχέρεια στο ντύσιμο και στο ξεντύσιμο. Δεν αναγνωρίζει καλά το εμπρός και το πίσω των ενδυμάτων. Μπερδεύεται επίσης στο φόρεμα των παπουτσιών.

60 μηνών Είναι σε θέση να ντυθεί και να ξεντυθεί μόνο του.

Περπάτημα:

Ο Gesell διαπραγματεύεται την κινητική ανάπτυξη σε σχέση με την θέση που μπορεί να είναι, κατά την άποψη του, στατική ή δυναμική. Εμείς ενδιαφερόμαστε ιδιαίτερα για την δυναμική θέση της οποίας οι συνιστώσες  είναι η κινητικότητα και η ικανότητα να πιάνει.

Αυτές οι δύο συνιστώσες της δυναμικής  συμπεριφοράς είναι στενά συνδεδεμένες μεταξύ τους η μία με την άλλη επειδή ολοκληρώνονται αμοιβαία για να οδηγήσουν στην ωριμότητα το νεύρο-μυϊκό σύστημα του παιδιού. Κατά την ανάπτυξη του νεύρο-μυϊκού συστήματος το παιδί περνά από μία πλήρη έλλειψη κυριαρχίας των κινήσεων σε ένα σταδιακό έλεγχο αυτών. Αυτή η ανάπτυξη των στάσεων και θέσεων που πηγαίνει από τον έλεγχο των μυών της κεφαλής στην κυριαρχία της καθιστής θέσης κατά την οποία η κεφαλή κρατιέται σε ισορροπία ολοένα και πιο επαρκώς σε σχέση με την όρθια ή την κεκλιμένη θέση του σώματος, οδηγεί το παιδί στην ικανότητα να πραγματοποιεί τις πρώτες προσπάθειες για να πάρει μία όρθια θέση με όλο το σώμα, υποστηρίζοντας το βάρος του στα πόδια του που έχουν μακρύνει σημαντικά

Έτσι μπαίνουν οι βάσεις για ένα ανεξάρτητο περπάτημα.

«Στις 20 εβδομάδες το παιδί σε ύπτια θέση ξέρει να γυρίσει στο ένα πλευρό περιστρέφοντας το επάνω μέρος του σώματος και λυγίζοντας στην συνέχεια τους γοφούς ρίχνοντας τις γάμπες σε εκείνη την πλευρά. Αυτή η ενέργεια δείχνει την πρώτη αδέξια αλλαγή της θέσης του σώματος. (…) Η κινητικότητα αρχίζει στις 32 εβδομάδες».(1)

Η περίοδος κατά την οποία το παιδί αποκτά αυτονομία στο περπάτημα ποικίλει μεταξύ των εννέα και των δεκαεννέα μηνών. Μετά από μία περίοδο δυσκολίας κατά την οποία το παιδί πραγματοποιεί υπερβολικές κινήσεις για να κρατήσει την ισορροπία παρατηρείται μία σταθερή βελτίωση που το οδηγεί σταδιακά να πραγματοποιεί κινήσεις όλο και πιο περίπλοκες.
ΚΛΙΜΑΚΑ ΑΝΑΠΤΥΞΗΣ ΤΟΥ ΤΥΦΛΟΥ ΠΑΙΔΙΟΥ

ΣΥΜΦΩΝΑ ΜΕ ΤΟΝ B. LOWENFELD
Διατροφή:

Στους 6 μήνες    Το παιδί μπορεί να πιει από το κουτάλι ή από την κούπα που του      προσφέρεται από τον ενήλικα. Όταν το παιδί θα είναι γύρω στην ηλικία του ενός έτους πρέπει να του επιτρέψουμε να παίρνει με τα χέρια τις στέρεες τροφές για να αρχίσει να τρέφετε μόνο του και να μάθει να τις αναγνωρίζει. Το πιρούνι θα του δοθεί μόνο μετά το τρίτο έτος της ζωής του.
Ύπνος:

Μέχρι την ηλικία των έξι ετών περίπου το παιδί την μισή μέρα κοιμάται, το τυφλό παιδί, λόγω της μικρότερης ποσότητας ερεθισμάτων που δέχεται από τον εξωτερικό κόσμο, κουράζεται λιγότερο και συνήθως κοιμάται λιγότερο από τον μικρό βλέποντα. 

Κένωση:

Επειδή ο έλεγχος των σφικτήρων και της κύστης εξαρτάται από την μυϊκή και νευρολογική ωρίμανση, στην θεωρία δεν θα έπρεπε να υπάρχουν διαφορές στους χρόνους για την επίτευξη της  αυτονομίας σ’ αυτό τον τομέα. Μερικές φορές, όμως, 

(1) A.GESELL: έργο στο οποίο έχουμε αναφερθεί σελ. 99

μπορεί να συμβεί μία σχέση πολύ έντονης εξάρτησης από την μητέρα να προκαλέσει 

καθυστερήσεις.

Ντύσιμο:

Η όραση προσφέρει μία έγκυρη βοήθεια στο βλέπων παιδί σ’ αυτό τον τομέα. Ο μικρός τυφλός, για να αποκτήσει τις ίδιες δεξιότητες, χρειάζεται ένα μεγαλύτερο χρονικό διάστημα. Παρ’ όλα αυτά κατά την στιγμή που θα πάει στην πρώτη δημοτικού θα έπρεπε να ξέρει να ξεντύνεται και να ντύνεται μόνος του, όπως επίσης να δένει τα κορδόνια των παπουτσιών.

Περπάτημα:

Όσον αφορά το περπάτημα, δεν υπάρχουν διαφορετικές βασικές πτυχές στην κατάσταση ενός βλέποντος παιδιού και ενός τυφλού που προσπαθούν να κάνουν τα πρώτα βήματα.

Η δυσκολία που προέρχεται από την απουσία της όρασης αφορά κατά ιδιαίτερο λόγο την επίτευξη της ισορροπίας και εκδηλώνεται, γι’ αυτό, την στιγμή κατά την οποία το παιδί κάνει τις πρώτες προσπάθειες να περπατήσει. Κατά την προηγούμενη περίοδο, αντίθετα κατά κανόνα δεν παρατηρούνται καθυστερήσεις στην επίτευξη της ικανότητας να παίρνει την καθιστή θέση. Η έλλειψη της όρασης, μπορεί, επίσης, να ευνοήσει την εμφάνιση λαθεμένων στάσεων όπως εκείνης του σκυμμένης κεφαλής στο στήθος.

Εξ’ αιτίας της έλλειψης σημείων αναφοράς για την επίτευξη της ισορροπίας, συνήθως το περπάτημα αναπτύσσεται με μία ορισμένη καθυστέρηση σε σχέση με τα βλέποντα παιδιά . Αυτό όμως δεν πρέπει να προκαλεί ανησυχία γιατί δεν επιδρά απολύτως στην ψυχική-κινητική ανάπτυξη του παιδιού.

Επίσης το να μάθει να ανεβαίνει και να κατεβαίνει τις σκάλες είναι πιο δύσκολο για τον τυφλό. Το παιδί με ακέραιες τις αισθήσεις, στην ηλικία των τριών ετών περίπου, είναι σε θέση να ανεβαίνει και να κατεβαίνει τις σκάλες χρησιμοποιώντας εναλλακτικά τα δύο πόδια. Ο ανάπηρος της όρασης, αντίθετα, συχνά συνεχίζει να ενοποιεί τα πόδια σε κάθε σκαλί μέχρι τα έξι-επτά χρόνια. Αυτός, πράγματι, πρέπει να νικήσει τον φόβο του κενού μη μπορώντας να επαληθεύσει αυτό που βρίσκεται μπροστά του.

ΚΕΦΑΛΑΙΟ V
ΕΚΠΑΙΔΕΥΤΙΚΕΣ ΠΑΡΕΜΒΑΣΕΙΣ ΠΟΥ ΠΡΕΠΕΙ ΝΑ ΠΡΑΓΜΑΤΟ- ΠΟΙΗΘΟΥΝ ΚΑΤΑ ΤΗΝ ΗΛΙΚΙΑ ΤΩΝ 0 – 3 ΕΤΩΝ

Έως ότου το παιδί δεν είναι σε θέση να περάσει μερικές ώρες καθισμένο δεν απαντώνται διαφορές κατά την ανάπτυξη μεταξύ τυφλών και βλεπόντων.

Από την ηλικία των πέντε, έξι μηνών και μετά, αντίθετα, επαληθεύεται μία σημαντική διαφορά ανάμεσα στην ποιότητα και την ποσότητα των ερεθισμάτων τα οποία δέχεται ο βλέπων σε σχέση με εκείνα που φθάνουν στον τυφλό. Γι’ αυτό έχει φθάσει η στιγμή να αρχίσουμε μία εκπαιδευτική δραστηριότητα με σκοπό να αντισταθμιστούν αυτές οι ελλείψεις.

Αυτή την περίοδο η μεγαλύτερη προσπάθεια πέφτει στους ώμους της οικογένειας που θα πρέπει να θέσει ως κύριο στόχο να φθάσουν στο παιδί, μέσα από διάφορα κανάλια, όσο το δυνατόν περισσότερες παραστάσεις. Είναι απαραίτητο να του μιλάμε συχνά, δίνοντας του την δυνατότητα να παίξει με ηχητικά παιχνίδια που αυτό να μπορεί να τα χειριστεί όπως θέλει, αλλά και παρουσιάζοντας του αβλαβή αντικείμενα που βρίσκονται στο σπίτι, όπως γίνεται και με τα παιδιά που βλέπουν. Είναι σημαντικό να μη το αφήνουμε ποτέ μόνο του σ’ ένα δωμάτιο για μακρές περιόδους. Αυτό θα ευνοούσε εκείνη την διαδικασία της αποξένωσης από τον κόσμο που τόσο συχνά συναντάμε σ’ έναν τυφλό. Γι’ αυτό η μαμά θα το παίρνει μαζί της, στην στράτα   κατά την διάρκεια των μετακινήσεων της για να τακτοποιήσει το σπίτι, και θα μιλάει με αυτό εξηγώντας του αυτό που κάνει.

Με το πέρασμα των μηνών φθάνει στην περίοδο κατά την οποία το παιδί αρχίζει τις πρώτες προσπάθειες περπατήματος. Είναι άκρως σημαντικό να μην το αποθαρρύνουμε ούτε να το τρομάξουμε, αλλά να το υποστηρίξουμε να του δώσουμε ερεθίσματα κεντρίζοντας το να κινηθεί όπως όλοι οι άλλοι. Η οικογένεια, εκ μέρους της, πρέπει να προετοιμάσει με φροντίδα και προσοχή το περιβάλλον, για να μην διατρέξει το παιδί κίνδυνο.

Κατά πρώτο λόγο θα πρέπει να μάθουμε να μην αφήνουμε ποτέ ανοιχτές τις πόρτες και τα παράθυρα έτσι που να δημιουργείται κίνδυνος, αλλά εντελώς ανοιχτές ή κλειστές. Θα πρέπει να αφαιρέσουμε οτιδήποτε, βρίσκεται στο ύψος των χεριών του παιδιού, το οποίο θα μπορούσε να του προκαλέσει βλάβη. Πράγματι,  θα πρέπει να έχουμε υπ’ όψη μας, ότι όταν ένα παιδί αρχίζει να κινείται αυτόνομα με τα τέσσερα άκρα συχνά χρησιμοποιεί το πρώτο στήριγμα που βρίσκει για να ξαναπάρει την όρθια θέση με κίνδυνο να τραβήξει επάνω του το αντικείμενο το οποίο προτίθεται να χρησιμοποιήσει ως στήριγμα. 

Αρχίζοντας να κινείται το παιδί τώρα μπορεί να εμβαθύνει την γνώση του σπιτιού του, που μέχρι τώρα, ήταν αναγκαστικά συνοπτική.

Είναι απαραίτητο επιπλέον να κρατήσουμε την τοποθέτηση των επίπλων σταθερή εξ’ αρχής, δεδομένου ότι αυτά θα αποτελέσουν τόσα σημαντικά σημεία αναφοράς για τον προσανατολισμό του στο εσωτερικό του σπιτιού.

Τώρά μπορεί να συμμετέχει, όπως κάνουν όλα τα παιδιά, στις εργασίες του σπιτιού στις οποίες η μητέρα θα το βάζει πάντα να συμμετέχει, δίνοντας του στο χέρι τις διάφορες συσκευές και όργανα που αυτή χρησιμοποιεί. Κάθε αντικείμενο το οποίο προσφέρεται στο μικρό θα πρέπει να συνοδεύεται από  την ονομασία του την περιγραφή της φόρμας του και της χρήσης του.

Αφού κατακτηθεί η ικανότητα του περπατήματος η συζήτηση απλουστεύεται περαιτέρω, δεδομένου ότι κοντά σε μία μεγαλύτερη γνώση του περιβάλλοντος προστίθεται μία μεγαλύτερη αυτονομία του παιδιού που είναι σε θέση τώρα να φθάσει από μόνο του πολλά από τα αντικείμενα που μπορεί να το ενδιαφέρουν και των οποίων γνωρίζει την θέση.

Όσον αφορά το περπάτημα συχνά παρατηρείται μία καθυστέρηση η οποία οφείλεται όχι τόσο σε μία επιβράδυνση της ανάπτυξης όσο στην αντικειμενική δυσκολία από την έλλειψης της όρασης η οποία αυτή καθ’ εαυτή συμβάλλει πολύ στην επίτευξη της ισορροπίας. Είναι όμως μία καθυστέρηση που δεν προκαλεί ανησυχία, δεδομένου ότι φυσιολογικά μπορεί να ανακτηθεί μέσα σ’ ένα λογικό χρονικό διάστημα και οπωσδήποτε  δεν έχει επίπτωση πάνω στις ικανότητες της μάθησης.

Τώρα κοντά στην γνώση της φόρμας του αντικειμένου χρειάζεται να δώσουμε και εκείνη της λειτουργίας του ιδίου. Εν τω μεταξύ πρέπει να συνηθίσουμε το παιδί να συλλαμβάνει όλα τα αισθητηριακά ερεθίσματα που φθάνουν σ’ αυτό και όχι μόνο τα απτικά. Π, χ: η μαμά ετοιμάζει τον καφέ. Γι’ αυτό πρέπει να δώσει στα χέρια του παιδιού την καφετιέρα άδεια και να του εξηγήσει τι είναι, στη συνέχεια πρέπει να την γεμίσει με το νερό και τον καφέ και να του δείξει που τοποθετούνται. Μετά την κλείνει, και του την ξαναδείχνει και την βάζει στην φωτιά. Μετά από λίγο αρχίζει να ακούει ένα ελαφρό συριγμό. Η μητέρα πρέπει τώρα να εξηγήσει ότι το νερό αρχίζει να βράζει και ότι προετοιμάζεται για να βγει ο καφές. Τον συριγμό ακολουθεί ένα ωραίο άρωμα που ειδοποιεί για την έξοδο του. Μπορούμε να παρατηρήσουμε μία διαφοροποίηση του θορύβου που αυξάνει σταδιακά και στην συνέχεια μειώνεται μέχρι να σταματήσει όταν όλος ο καφές θα έχει βγει. Όλες αυτές οι στιγμές τις δείχνουμε στο παιδί πολλές φορές μέχρι να βεβαιωθούμε ότι το παιδί έχει συλλάβει την σημασία των διαφόρων ακουστικών και οσφρητικών ερεθισμάτων.

Αυτή η διαδικασία είναι έγκυρη για οποιαδήποτε άλλη εμπειρία.

Δεν πρέπει να φοβόμαστε να του δώσουμε να αγγίξει αντικείμενα που δεν είναι επικίνδυνα γι’ αυτό.

Επιπλέον είναι σημαντικό να διευκολύνουμε το φυσικό του ένστικτο για την κίνηση και το τρέξιμο προσφέροντας του την δυνατότητα να τα πραγματοποιήσει σε ανοιχτούς και ασφαλείς χώρους.

Επίσης όσον αφορά τον έλεγχο των σφικτήρων, το ντύσιμο, την προσωπική καθαριότητα και την διατροφή καλό είναι να ακολουθήσουμε τους  ίδιους χρόνους που χρειάζεται και για τους βλέποντες.

Όσον αφορά την μέθοδο χρειάζεται να δώσουμε κάποιες  εξηγήσεις σχετικά με το ντύσιμο και την διατροφή.

Το να βγάλει τα ενδύματα του είναι μία διαδικασία πιο εύκολη παρά να τα φορέσει. Είναι πολύ σημαντικό να επιτρέψουμε στο παιδί να το κάνει μόνο του όταν δείξει ότι  το επιθυμεί. Επίσης για τα ενδύματα χρειάζεται να αρχίσουμε μία διαδικασία γνώσης και να προσπαθήσουμε να κατανοήσουμε και να σεβαστούμε το γούστο του σχετικά με τον τύπο του υφάσματος και την μόδα του.

Όλα τα παιδιά, και κατά συνέπεια και το τυφλό, μία ορισμένη στιγμή εκδηλώνει την επιθυμία να τραφεί μόνο του. Καλό είναι να διευκολύνουμε αυτή την απαίτηση ακόμη και αν σε μία πρώτη στιγμή συνεπάγεται το λέρωμα των χεριών, των ενδυμάτων και του τραπεζιού.

Πρέπει να του επιτρέψουμε να τραφεί χρησιμοποιώντας τα χέρια, όπου και όταν είναι δυνατόν, μόνο σε μία δεύτερη φάση θα το συνηθίσουμε στη χρησιμοποίηση των σερβίτσιων. Εάν αποφευχθεί η συσσώρευση καθυστερήσεων στα τρία πρώτα χρόνια της ζωής μπορούμε να πούμε ότι ξεπέρασε το πιο δύσκολο σκόπελο, γιατί αποφεύγοντας να κλειστεί στην απάθεια και στην ακινησία, καταφέραμε ασφαλώς να το κρατήσουμε δεμένο στην πραγματικότητα κρατώντας ζωντανό σ’ αυτό το φυσικό ενδιαφέρον για το περιβάλλον. 

Επιπλέον αποφύγαμε την εμφάνιση εκείνων των στερεότυπων συμπεριφορών όπως το κούνημα και άλλα που στην συνέχεια είναι πολύ δύσκολο να εξαλειφθούν. Τώρα θα χρειαστούν κεντρίσματα όλο και λιγότερο συχνά, αφού αυτό το ίδιο δημιούργησε στον εαυτό του τα προσωπικά κίνητρα  για να επιθυμεί να ενταχθεί όλο και πιο βαθιά στην πραγματικότητα που το περιβάλλει.

Η επιδεξιότητα του χεριού και η ικανότητα του να πιάνει, πρέπει να αναπτυχθούν ακόμη πλήρως, αλλά αυτό είναι κάτι κοινό για όλα τα παιδιά αυτής της ηλικίας. Θα είναι το νηπιαγωγείο που θα τα θέσει ως βασικούς στόχους. 

Η ΧΡΗΣΙΜΟΠΟΙΗΣΗ ΤΩΝ ΑΠΤΙΚΏΝ ΜΟΡΦΩΝ ΜΕ ΣΚΟΠΟ ΤΟΝ ΣΧΗΜΑΤΙΣΜΟ ΤΩΝ ΕΙΚΟΝΩΝ ΚΑΙ ΤΗΝ ΕΚΠΑΙΔΕΥΣΗ ΤΟΥ ΤΥΦΛΟΥ

Για να έχει νόημα η απτική εξερεύνηση για το τυφλό παιδί είναι απαραίτητο αυτή να πραγματοποιείται μέσα στο πλαίσιο μίας ικανοποιητικής κινητικής δραστηριότητας. Γι’ αυτό είναι απαραίτητο να εξετάσουμε τώρα την λειτουργία που έχει αυτή κατά τον σχηματισμό των εικόνων. Ως συνέχεια στη διαδικασία της αφαίρεσης, που περατώνει και οργανώνει όλη την προηγούμενη απτική εμπειρία, έχουμε τον σχηματισμό των εικόνων και των νοητικών ενεργειών, ή μία ορθή νοητική δραστηριότητα. Γι’ αυτό αυτή προϋποθέτει μία σαφή εξερεύνηση του περιβάλλοντος κατά την οποία δεν είναι σημαντική μόνο η απτική παρατήρηση των ξεχωριστών στοιχείων, αλλά επίσης μία συνειδητή διάθρωση του περιβάλλοντος με την έννοια του χώρου και κατά συνέπεια κινητικό-αισθητική.

Ευνοώντας γι’ αυτό με κάθε μέσο την ανάπτυξη της κινητικής δραστηριότητας που είναι, κατά την άποψη μου, πρωταρχική και συμπληρωματική σε σχέση με οποιαδήποτε άλλη εξελικτική δραστηριότητα, θα τεθούν οι βάσεις για τον συντονισμό και την διάρθρωση των διαφόρων στοιχείων της εμπειρίας, μετασχηματίζοντας τα σε εικόνες.

Μπορεί να παρατηρηθεί πολύ συχνά, στο τυφλό παιδί, μία καθυστέρηση της κινητικής δραστηριότητας και αυτό, με το πέρασμα των χρόνων γίνεται οξύτερο, παράλληλα  επιδρά σε άλλους πολύ σημαντικούς τομείς, όπως η λειτουργία της προσοχής, ο έλεγχος των παρορμήσεων και η νοητική ανάπτυξη.

Επίσης κατά την διαμόρφωση της προσωπικότητας το τυφλό παιδί υφίσταται έντονα τις συνέπειες  από μία ανεπαρκή κινητική ανάπτυξη, αν δεν αναπληρωθεί με την εκπαίδευση αυτή η έλλειψη. Ανάμεσα στις κύριες αιτίες αυτής της κατάστασης   ιδιαίτερη βαρύτητα προσλαμβάνει η απουσία ή η ανεπάρκεια ικανών ερεθισμάτων τα οποία θα προσδιορίσουν μία αντίδραση του οργανισμού και μία νεύρο-μυϊκή προσαρμογή αυτού στο περιβάλλον, η έλλειψη μίας νοητικής δραστηριότητας που να προκαλέσει σ’ αυτό ένα κέντρισμα για να αλληλεπιδράσει με την πραγματικότητα του περιβάλλοντος, μία σημαντική μείωση του ενδιαφέροντος για την πραγματικότητα που το περιβάλλει και η προοδευτική  αναδίπλωση από το εξωτερικό προς το εσωτερικό.

Κατά συνέπεια το παιδί βρίσκεται να ζει σε μία κατάσταση αδράνειας από την οποία η δράση του εκπαιδευτικού πρέπει να το ελευθερώσει, προκαλώντας σ’ αυτό την αγάπη για την κίνηση και για την παρατήρηση. 

Ενιαία με την διανοητική διάπλαση χρειάζεται να δώσουμε μέγιστη βαρύτητα στην διάπλαση της συναισθηματικότητας, τον έλεγχο των παρορμήσεων, την επίτευξη της εσωτερικής ισορροπίας. 

Η κατάσταση της τυφλότητας αναπτύσσει, συχνά, στάσεις υπερβολής τόσο όσον αφορά την δραστηριοποίηση όσο και την αδρανοποίηση σε όποιον δεν βοηθήθηκε να είναι κύριος αυτών  στον εσωτερικό του κόσμο. Με αυτό εννοώ ότι ο τυφλός πρέπει να έχει διδαχθεί  την επίτευξη μίας ισορροπίας              

PAGE  
31

